Sejarah Terjemahan Kitab Bible ke Dalam Bahasa Melayu

Percayakah anda jika kami katakan usaha menterjemahkan kitab Bible ke dalam Bahasa Melayu sebenarnya sudah pun bermula sejak abad ke 16 lagi?

Wujud gesaan daripada gerakan penyebaran Kristian untuk mempercepatkan usaha penyebaran agama Kristian ke kawasan-kawasan Asia Tenggara, berikutan kepentingannya pada aktiviti ekonomi era tersebut. Pengaruh orang Belanda yang berjaya menguasai kepulauan nusantara di mana Bahasa Melayu menjadi bahasa pertuturan utama, memberi kesan besar pada usaha menterjemahkan kitab orang Kristian itu kepada bahasa tempatan.

Hasilnya, gerakan Kristian mengambil keputusan menterjemahkan kitab Bible ke dalam bahasa Melayu, menjadikan Bible berbahasa Melayu versi pertama terjemahan di benua Asia.

Pada awalnya, usaha menterjemahkan kitab Bible ke dalam bahasa Melayu dimulakan oleh dua orang pekerja syarikat India Timur Belanda atau VOC, seorang peniaga bernama Albert Cornelius Ruyl dan kerani bernama Jan Van Hasel. Prosesnya memakan masa lebih 40 tahun keseluruhannya, bermula pada tahun 1628.

Versi pertama kitab Bible diterjemahkan menggunakan sistem tulisan jawi, sebelum versi yang menggunakan huruf roman disiapkan dan terus diambil sebagai standard. Ini kerana tulisan jawi didapati sukar untuk menterjemahkan tulisan yang ada dalam Bible, berikutan jumlah huruf vokal yang terhad iaitu a,i dan u sahaja.

Selain itu usaha terjemahan juga berdepan kesukaran dalam pemilihan perkataan dan dialek yang mahu digunakan dalam ayat. Ini kerana bahasa Melayu yang digunakan ketika itu (dan sekarang) meminjam banyak istilah dan perkataan daripada bahasa lain sehingga menyukarkan penterjemah melakukan pemilihan terma yang sesuai.

Walaupun penterjemah dihantar untuk belajar bahasa Melayu di beberapa kawasan seperti Aceh dan Ambon, mereka hanya terhad kepada dialek pertuturan dan tidak mempelajari seni literatur bahasa Melayu, melalui karya-karya sedia ada pada waktu tersebut.

Selepas melalui pelbagai kajian dan perbincangan berdasarkan versi awal Ruyl dan Hasel, akhirnya usaha menterjemahkan versi akhir kitab Bible ke bahasa Melayu dimulakan secara rasminya oleh Dr. Melchior Leidekker pada tahun 1691 atas arahan Gereja Batavia sendiri, dengan dana tajaan penuh VOC bagi memastikan segala kecacatan yang ada dapat diperhalusi.

Dr. Leidekker tidak sempat menyiapkan sepenuhnya terjemahan beliau, meninggal dunia pada tahun 1701. Usaha beliau ketika itu sudah hampir 90 peratus siap disambung Reverend Peter van der Vorm.

Usaha yang dimulakan sejak 1691 akhirnya tamat pada tahun 1733, dengan kitab Bible rasmi pertama berbahasa Melayu diterbitkan menggunakan tulisan roman di Belanda, dikenali sebagai versi Leidekker. Versi tulisan jawi dikeluarkan pada tahun 1758 dan kekal digunakan selama lebih dua abad sebagai versi standard, dengan penggunaannya hanya berjaya dihentikan pada tahun 1853 di Malaysia dan 1916 di Indonesia.

Versi tulisan jawi itu walaupun lama digunakan, masih tidak dapat lari daripada pelbagai jenis kesalahan khasnya penggunaan istilah pinjaman daripada bahasa Parsi dan Arab.

Kedatangan orang British ke Tanah Melayu memulakan gerakan baru memperbaiki versi Bible yang ada di sini. Seorang pendakwah Kristian bernama Robert Hutchings yang bertugas di Pulau Pinang memeriksa kembali Bible versi terjemahan Leidekker di bawah kendalian VOC. Beliau mendapati wujud 10,000 kesilapan pada terjemahannya.

London Missionary Society (LMS) sebuah pertubuhan Kristian beroperasi di Britain dengan kerjasama British and Foreign Society (BFBS) mula mendapatkan pandangan daripada Abdullah bin Abdul Kadir, yang lebih terkenal dengan gelaran Munshi Abdullah seorang pakar bahasa Melayu zaman tersebut. Pendapat Munshi Abdullah sendiri menyebut, wujud terlalu banyak kesilapan dalam terjemahan versi VOC dengan penggunaan istilah yang tidak sesuai yang mengelirukan pembacaan.

Bagi membetulkan kesalahan-kesalahan yang ada, LMS menghantar seorang penterjemah bernama Claudius Thomsen bagi mempelajari bahasa Melayu dan  menjadi salah seorang anak murid Munshi Abdullah. Bagaimanapun, hubungan mereka agak dingin kerana Thomsen kurang mahu mendengar kata dan nasihat yang diberikan gurunya.

Walau demikian, Thomsen tetap berjaya menterjemahkan beberapa bahagian kitab Bible dengan nasihat Munshi Abdullah, sehinggalah dia pulang ke England pada 1832. Bagaimanapun usaha terjemahan yang dilakukan Thomsen dikritik tidak dapat difahami LMS dan BFBS. Istilah seperti 'Kerajaan Syurga' (Kingdom of Heaven), 'Mulut Allah' (Word of God) dan 'Anak Allah' (Son of God) dikritik tidak sesuai dengan bahasa Melayu serta mampu memberikan gambaran yang salah terhadap agama Kristian, di kalangan pembaca berbahasa Melayu.

Berikutan tarikan dakwah di China yang dilihat lebih menarik, kebanyakan usaha penterjemahan mula memfokuskan pada terjemahan bagi menyesuaikan Bible dengan masyarakat negara tersebut. LMS sendiri dilihat kurang berminat untuk meneruskan usaha Claudius Thompsonmenterjemahkan Bible sehingga lengkap, berikutan kesukaran yang dihadapi.

Usaha itu dipikul kembali oleh seorang individu bernama Benjamin Keasberry yang terus mendapatkan tunjuk ajar Munshi Abdullah, dibantu serba sedikit oleh BFBS. Usaha ini menampakkan hasil dengan penerbitan Perjanjian Baru pada tahun 1852 menggunakan tulisan roman sebelum Perjanjian Baru versi Jawi diterbitkan pada tahun 1856. Bagaimanapun, kedua-dua versi ini tidak diedarkan di Semenanjung Malaysia, hanya diedar untuk masyarakat Borneo dan Sumatera sahaja.

Tahun 1852 dianggap sebagai tahun terakhir usaha penterjemahan Bible dilakukan dan segala usaha dihentikan buat sementara, dengan versi Keasberry digunakan selama lebih 30 tahun -  sebelum anggota gereja Anglican Singapura meminta semakan semula dilakukan berikutan masalah bahasa yang digunakan.

Pihak gereja berpendapat laras bahasa yang digunakan oleh Keasberry sepatutnya mensasarkan golongan Eurasia, orang Cina dan juga orang Kling (India) yang ada di Singapura dan Malaysia. Untuk itu, seorang penterjemah bernama William Shellabear dilantik namun Shellabear pula mempunyai pandangan yang 100% berbeza dengan apa yang dimahukan kumpulan gereja.

Dia merasakan penambahbaikan kepada kualiti terjemahan patut mensasarkan pembacaan di kalangan orang Melayu sebagai keutamaan utama dengan kaum Baba keutamaan kedua. Shellabear juga mahu menjadikan tulisan Jawi sebagai asas terjemahan baru, bagi memudahkan orang Melayu mendalami isi kandungannya.

Selepas mendapat persetujuan daripada Bible Society, Shellabear memulakan usaha terjemahan dengan bantuan beberapa orang individu lain. Tempoh mereka menterjemah agak panjang, mengambil masa 9 tahun sehingga akhirnya Shellabear diminta bekerja sepenuh masa atas arahan BFBS.

Shellabear yang ketika itu turut sama mengusahakan syarikat percetakannnya sendiri mula lebih serius dalam usahanya, mendapat bantuan Dato' Dalam salah seorang anak kepada Munshi Abdullah. Jika anda belum tahu lagi, William Shellabear adalah pengasas kepada syarikat percetakan Mission Press, yang kemudiannya dikenali sebagai Methodist Publishing House sebelum bertukar menjadi Malaya Publishing House atau MPH. Beliau juga adalah seorang penulis yang prolifik, gemar mengkaji sejarah dan budaya Melayu.

Pada tahun 1912, versi terjemahan Shellabear berjaya diterbitkan menitikberatkan istilah bahasa Melayu yang lebih sesuai di dalamnya. Perkataan berunsur Arab seperti 'fasik' dibuang digantikan dengan perkataan 'jahat'. Salah satu sumbangan paling besar Shellabear dalam terjemahannya adalah usaha beliau menjaga sensitiviti masyarakat Muslim. Shellabear tidak mahu menggunakan istilah 'Allah' dalam terjemahannya, menggantikannya dengan 'Tuhan' agar pembaca berbangsa Melayu beragama Islam tidak merasa tersinggung apabila membacanya.

Bagaimanapun, berbeza dengan versi Belanda yang menamakan Jesus sebagai 'Yesus' atau 'Jesus', Shellabear melakukan perubahan memilih untuk menggunakan nama 'Isa' dalam terjemahannya atas alasan komuniti Muslim akan merasa lebih senang dengan nama 'Isa'.

Berjaya menerbitkan versi terjemahannya sendiri, Shellabear masih belum berpuas hati dan merasakan langkah terbaik adalah dengan menyatukan kesemua versi terjemahan yang dilakukan sebelum ini menjadi Bible bahasa Melayu dalam satu versi sahaja. Cadangan yang dimulakan oleh Shellabear sendiri mula digerakkan pada tahun 1929.

Selepas kemerdekaan Indonesia dan Malaysia, serta tamatnya perang dunia ke 2 - usaha menterjemahkan Bible ke bahasa Melayu terpaksa dihentikan ekoran kewujudan penggunaan bahasa kebangsaan berbentuk baru, di kedua-dua buah negara tersebut.

Perubahan ini sekaligus menyebabkan semua versi terjemahan yang ada sebelum itu dianggap tidak lagi sesuai untuk digunakan oleh masyarakat Kristian. Selain itu, badan penyelia Bible juga memperkenalkan peraturan melarang penggunaan istilah 'Isa al-Masih' dalam Bible yang dikatakan menyeleweng ajaran sebenar Kristian, kerana berbunyi mirip Islam dan hanya menggunakan nama 'Jesus' atau 'Yesus.'

Usaha menterjemah kitab Bible ke dalam Bahasa Melayu versi yang ada sekarang dimulakan kembali pada tahun 1969. Penerbitan versi pertama di bawah judul Perjanjian Baru berjaya dikeluarkan pada tahun 1974. Gabungan kitab Perjanjian Lama dan Perjanjian Baru di bawah judul 'Alkitab' dikeluarkan pada tahun 1987 mengakhiri usaha penterjemahan yang telah berlangsung selama lebih 4 abad lamanya.

The history of the translation of the bible into Bahasa Malaysia


7 Penyakit Mental Yang Turut Dialami Dan Berlaku Pada Haiwan

Sejak sekian lamanya, manusia sudah menjadikan sesetengah spesis haiwan seperti kucing, anjing dan arnab sebagai haiwan peliharaan. Haiwan-haiwan ini dijaga dengan rapi bagai menatang minyak yang penuh.

Segala kelengkapan dan keperluan haiwan disediakan. Malah, pemilik kucing dan anjing misalnya, sudah maklum akan keperluan untuk memberikan vaksin, memberi ubat kutu serta memandulkan binatang peliharaan mereka (jika perlu). Dalam erti kata lain, binatang peliharaan dipeliharaan dijaga umpama ahli keluarga sendiri.

Hubungan rapat antara manusia dan haiwan ini menyebabkan manusia semakin peka akan kesihatan dan cara penjagaan haiwan itu sendiri. Sama seperti manusia  haiwan peliharaan memerlukan penjagaan kesihatan mental.

Haiwan , sama ada mereka mamalia atau sebaliknya, boleh mengalami pelbagai penyakit mental sama seperti manusia lain. Kali ini, pihak Iluminasi ingin berkongsi 7 antara penyakit mental yang turut dialami oleh sesetengah haiwan.

Depresi bukan hanya dialami oleh manusia, tetapi juga haiwan terutamanya tikus, mungkin kerana haiwan ini sering dijadikan bahan ujikaji di makmal. Segelintir haiwan di zoo mungkin menunjukkan tanda-tanda seperti keletihan, tingkah laku yang kompulsif, gangguan selera makan, kekurangan minat seksual dan mencederakan diri sendiri.

Bagi haiwan seperti anjing, doktor veterinar biasanya akan memberikan ubat antidepresi. Bagi haiwan lain, cara mengubatinya adalah dengan mengubah persekitaran tempat tinggal dan interaksi dengan keadaan sekeliling mereka yang mungkin menyebabkan depresi.

Kedua-dua kucing dan anjing boleh mengalami beberapa gangguan tidur yang berbeza. "Narcolepsy" boleh menyebabkan haiwan tidur nyenyak dalam tempoh yang terlalu lama, "apnea" boleh memusnahkan kualiti tidur dan masalah saluran pernafasan dan "REM" boleh menyebabkan anjing bangun dan berlari ke dinding dalam tidur mereka.

Rawatan terhadap masalah gangguan tidur berbeza-beza. Narcolepsy tidak dapat diubati tetapi boleh diurus. Apnea tidur mungkin memerlukan pembedahan untuk memperbaiki saluran udara yang terhalang. Melatonin, akupunktur, dan ubat-ubatan herba boleh membantu dengan insomnia, tetapi doktor veterinar kadang-kadang akan menetapkan diet khas yang tinggi dalam asid lemak omega-3 dan antioksidan.

Alzheimer’s atau bahasa mudahnya nyanyuk mungkin biasa didengari terutamanya bagi manusia yang sudah berumur. Haiwan yang berumur bukan sahaja akan menjadi lemah secara fizikal, tetapi juga menghidapi sindrom disfungsi kognitif atau CDS (cognitive dysfunction syndrome), sejenis demensia yang khusus kepada kucing dan anjing dan yang mirip dengan Alzheimer pada manusia.

Apa yang luar biasa mengenai CDS dalam kucing dan anjing adalah bahawa penyakit seperti Alzheimer ini tidak muncul dalam banyak haiwan. Rawatan untuk CDS tertumpu kepada usaha memperlahankan perkembanganya melalui diet dan senaman.

OCD boleh digambarkan sebagai obsesi melampau terhadap sesuatu perkara sehingga menyebabkan perkara buruk. Contohnya, kucing yang terlalu gemar menjilat bulu mereka untuk membersihkannya sehingga bulu-bulunya mengalami keguguran. Anjing dan kucing adalah antara haiwan yang berisiko mempunyai OCD.

Menariknya, melalui kajian yang dibuat didapati sesetengah baka anjing mempunyai risiko lebih tinggi untuk mempunyai OCD. Baka Dobermans misalnya, 28% daripada anjing ini mempunyai OCD. Rawatan untuk haiwan yang mempunyai OCD adalah seperti kebanyakan rawatan kesihatan mental. Doktor biasanya akan melihat dengan teliti terhadap kelakuan dan persekitaran terjadinya OCD tersebut untuk mencadangkan rawatan selanjutnya.

Austism dalam kalangan manusia merupakan suatu perkara yang tidak asing lagi malah boleh dikatakan masyarakat juga semakin peka terhadap golongan ini. Haiwan juga berisiko mempunyai autism dan antara haiwan yang berisiko adalah anjing dari baka Bull Terriers.

Baka ini dikenali dengan tingkah laku yang aneh, termasuk obses mengejar ekor, mengunyah dan aktif bermain. Nicholas Dodman, seorang veterinar di Tufts University, telah mengkaji kanak-kanak autisma bersama Bull Terriers untuk melihat sekiranya terdapat persamaan antara kedua.

Dua bahan kimia dalam darah yang dikaitkan dengan autisma, neurotensin dan hormon pelepas kortikotropin telah diuji di kalangan kanak-kanak autisme, Bull Terriers dan kumpulan kawalan. Bahan kimia ini didapati lebih tinggi di kedua-dua kanak-kanak dan anjing. Penyelidik seperti Dodman berharap penyelidikan mengenai autisma pada anjing boleh membantu memberikan gambaran mengenai autisma pada manusia.

Sesetengah pemilik anjing dan kucing mungkin mengalami saat mengerikan apabila haiwan mereka melakukan sesuatu yang "gila" seperti mengoyakkan sofa, makan kertas dan sebagainya. Apabila haiwan memakan sesuatu yang bukan makanan, ia dipanggil Pica.

Pica boleh menyebabkan pelbagai kesulitan kecil kepada gangguan yang mengancam nyawa. Apabila pica disebabkan oleh kekurangan nutrisi atau masalah pergigian, ia agak mudah untuk dirawat. Walau bagaimanapun, pica sering disebabkan kebimbangan atau kebimbangan disisihkan. Apabila ini berlaku, ia boleh menjadi lebih sukar untuk dirawat, tetapi meluangkan lebih banyak masa dan bermain dengannya kadang-kadang dapat menyelesaikannya.

Trichotillomania atau singkatannya Trich, adalah gangguan kompulsif yang menyebabkan pesakit menjilat bulu mereka tanpa kawalan dan sebab-sebab bukan kosmetik (bukan untuk tujuan membersihkannya). Untuk haiwan, jilatan pada bulu mereka secara berlebihan ini selalunya merupakan tindak balas kepada tekanan.

Bagi kebanyakan orang, membantu haiwan yang mempunyai trich adalah dengan menyesuaikan persekitarannya, meluangkan masa bersamanya dan berharap ia akan pulih dengan sendirinya.


5 Gitaris Wanita Moden Paling Power

Sekiranya penulis sebut tentang pemain gitar terbaik dunia, fikiran kita biasanya akan terus terarah kepada pemain gitar lelaki seperti Yngwie Malmstein, Joe Satriani, Paul Gilbert, Brian May atau legenda gitar Jimi Hendrix.

Nama-nama wanita walaupun ada disebut, kebiasaannya akan diletakkan dalam kesebelasan simpanan, bukan seperti nama pemain gitar terkenal yang penulis senaraikan serta ramai lagi. Muzik senantiasa melalui evolusi, dengan nama seperti Nancy Wilson dari kumpulan Heart, Joan Jett dan Bonnie Raitt kerapa kali disebut sebagai nama terhebat di kalangan kaum hawa dalam kemahiran memetik gitar.

Bagaimana pula dalam zaman moden? Siapakah pemain gitar wanita yang mempunyai tahap kemahiran tertinggi?

Mula dikenali ramai selepas menjadi gitaris utama kepada mendiang Michael Jackson semasa siri jelajah terakhir beliau, Orianthi Penny Panagaris mula menjadi sebutan selepas filem jelajah tersebut, "This Is It" ditayangkan. Gadis kelahiran Australia yang lahir pada tahun 1985, beliau mula belajar muzik, dengan instrumen piano pada usia 3 tahun sebelum mula bermain gitar akustik pada usia 6 tahun.

Selepas menyaksikan persembahan lejen Carlos Santana, Orianthi nekad mahu membangunkan tekniknya berasaskan kepada kemahiran Carlos Santana, jadi dia meminta ibu bapanya sebuah gitar jenama PRS pada usia 11 tahun. Orianthi mula dikenali sebagai prodigi gitar selepas bermain bersama Steve Vai pada usia 15 tahun.

Salah seorang gitaris unik di dunia ketika ini, Katherine Elizabeth King atau Kaki King menggabungkan banyak elemen dalam muziknya serta tidak terhad kepada kemahiran memetik gitar semata-mata. Memulakan minat dalam bidang seni dipengaruhi oleh kebangkitan Brit Pop serta minat mendalam terhadap instrumen dram, nasib King nampaknya lebih terkenal sebagai seorang gitaris yang menggunakan seluruh tubuh gitar sebagai peralatan melodi.

Pada mulanya King memilih untuk menjadi seorang pemain dram professional, sebelum mencuba nasibnya memetik kembali gitar semasa zaman universiti. Menyertai beberapa persembahan, nama King mula meledak selepas majalah Rolling Stones meletakkan dirinya dalam senarai Dewa Gitar Baru pada tahun 2006, dengan King menjadi satu-satunya wanita dalam senarai itu.

St. Vincent atau nama sebenarnya Annie Clark memulakan minat seni muzik selepas terkena demam era grunge yang banyak mencetuskan fenomena pada ramai anak muda lain. Mengakui Nirvana, Pearl Jam dan Soundgarden sangat dekat dengan hatinya. Pada tahun 2014, St. Vincent akhirnya memenuhi impian beliau selepas dapat berkongsi pentas bersama Dave Grohl dan Krist Novoselic daripada kumpulan Nirvana, semasa penganugerahan kumpulan tersebut ke dalam senarai Rock Hall of Fame.

Melihat sendiri persembahan St. Vincent bagi mereka yang sudah menyaksikannya secara langsung, merupakan satu pengalaman unik. Ini kerana instrumen gitar seakan-akan sebati dengan dirinya semasa di pentas. Beliau mampu memainkan riff-riff dan nota yang kompleks dengan selamba, tanpa langsung perlu melihat not apa yang ditekannya.

Gitaris wanita yang memainkan muzik paling berat dalam senarai ini, Nita Strauss yang lahir pada tahun 1986 mula dikenali peminat muzik metal selepas menjadi salah seorang ahli kumpulan Iron Maidens, kugiran yang ditubuhkan sebagai penghormatan kepada kumpulan lejen Iron Maiden.

Berbeza dengan gitaris lain dalam senarai kami, Nita satu-satunya gitaris yang tidak turut sama bertindak sebagai vokalis dan menumpukan sepenuhnya kepada petikan gitar. Menjadi jurucakap kepada jenama gitar Ibanez, pada tahun 2011 Nita dinobatkan sebagai sebagai gitaris nombor 1 di kalangan semua pemain gitar era moden.

Salah seorang gitaris wanita yang dikatakan melanggar semua teori gitar, Marnie Stern terkenal sebagai seorang pemain gitar yang memfokuskan kepada satu teknik sahaja, permainan pantas 'ketukan jari' (finger tapping) pada mulanya sebelum mula berkembang kepada variasi permainan lain.

Ini menyebabkan dirinya mula dibandingkan dengan lejen rock Eddie Van Halen berikutan teknik mereka yang serupa. Perbandingan ini menyebabkan dirinya mula bereksperimentasi, menggabungkan pelbagai teknik lain selain muziknya pula menggabungkan genre punk, indie, pop, math rock dan prog rock yang kedengaran agak bingit.

Berikutan keunikan muziknya yang melanggar norma muzik yang biasa kita dengari, pada awal kemunculan beliau - lebih ramai orang yang mengutuk karyanya tetapi lama kelamaan, semakin ramai yang dapat menghargai kemahiran gitar Marnie yang berbeza dengan gitaris lain.


Sejarah Pulau Blakang Mati Singapura : Lokasi Paling Ditakuti Pedagang Zaman Dulu

Pulau Sentosa yang kini terletak di dalam negara Singapura, merupakan sebuah kawasan peranginan yang terkenal di serata dunia. Pada zaman moden, kerajaan Singapura telah berjaya membangunkan pulau tersebut menjadi sebuah destinasi pelancongan yang ceria dengan bermacam kemudahan.

Bagaimanapun sejarah pulau itu amat berbeza dengan imej yang dimiliki pulau itu sekarang. Pada tahun 1972 kerajaan Singapura mengambil keputusan menjenamakan pulau ini sebagai kawasan pelancongan, seterusnya memerlukan pertukaran nama asalnya kepada nama sekarang - bagi memadamkan legasi nama asalnya.

Nama pulau tersebut disebut sedemikian rupa berdasarkan banyak rekod yang wujud. Antara rekod paling awal adalah catatan penjelajah Portugis, Manuel Godinho de Eredia yang melukis peta Singapura pada abad ke 16. Pulau Blakang Mati direkodkan dalam peta tersebut sebagai 'Blacan Mati' mungkin kerana perbezaan bahasa yang wujud.

Asal-usul nama pulau tersebut mempunyai banyak pandangan berbeza. Salah satu pandangan popular yang selalu diceritakan adalah kisah di mana pulau itu dikuasai oleh lanun-lanun yang akan merompak dan mengganas setiap kali ada kapal pedagang yang lalu disitu. Ini menyebabkan pedagang menamakan pulau tersebut dengan gelaran itu kerana dikhuatiri mereka akan ditikam dari belakang.

Ada juga pendapat mengatakan nama itu datangnya daripada kisah dalam Hikayat Munshi Abdullah yang menyebut kewujudan sebuah pulau yang sengaja dibiarkan tengkorak dan tulang manusia berselerakan di pantainya, yang terletak di selatan Singapura.

Beberapa pendapat yang lebih ringan bunyinya menyebut pulau itu dinamakan sedemikian rupa kerana laluan di pulau tersebut tidak membawa ke mana-mana, menyebabkan orang ramai menggelarkannya 'blakang mati' dan satu lagi pendapat menyebut ada sebuah bukit bernama Blakang Mati di pulau tersebut, lalu diambil namanya menjadi nama pulau tersebut.

Berdasarkan catatan-catatan sejarah yang menceritakan berkenaan kepentingan Jalan Penarikan yang terletak di Melaka dan Pahang, menghubungkan pantai barat Semenanjung Tanah Melayu dengan bahagian pantai timurnya - wujud petunjuk kukuh bahawa kawasan sekitar Pulau Blakang Mati memang ditakuti pedagang zaman dahulu.

Catatan seorang pedagang dari China bernama Wang Dayuan pada tahun 1348 dalam tulisannya 'Daoyi Zhilue' menyebut tentang sebuah kawasan berbahaya yang beliau namakan sebagai 'Longyamen' yang bererti 'selat gigi naga.' Tempat itu beliau namakan sedemikian kerana wujud formasi batu seperti gigi naga di kawasan tersebut.

Dalam catatannya, beliau menasihatkan pedagang China yang menaiki kapal dan perlu melalui selat tersebut, untuk berhati-hati dengan penduduk yang mendiami kawasan 'Longyamen'. Ini kerana kerja mereka seharian adalah merompak serta tidak teragak-agak untuk membunuh.

Sama ada benar atau tidak dakwaan Wang Dayuan itu, tidak diketahui. Ini kerana dalam beberapa catatan beliau yang lain, wujud kontradiksi yang timbul apabila beliau menulis budaya masyarakat setempat di kawasan Longyamen ketika itu yang lebih lunak bunyinya.

Pada zaman awal penjajahan British di Singapura, pulau tersebut menempatkan beberapa keluarga orang Melayu berketurunan Bugis serta kaum Cina yang memilih untuk menetap di situ. Walau bagaimanapun, selepas serangan wabak cholera atau malaria yang mengorbankan ramai penduduk Pulau Blakang Mati - British memilih untuk membiarkan sahaja pulau tersebut buat sementara.

British kembali membangunkan pulau itu berikutan kedudukannya yang strategik, dengan pembukaan kubu Serapong, Connaught dan Siloso pada tahun 1880 sebelum kubu pertahanan lebih besar dan markas tentera dibuka pada tahun 1930-an.

Pada era perang dunia kedua, Pulau Blakang Mati dijadikan markas tentera British berikutan lokasinya yang sangat strategik. Bagaimanapun, tentera Jepun yang hadir berjaya mengambil alih pulau itu dan menukarkannya kepada pusat tahanan. Berikutan operasi Jepun yang bersifat anti orang Cina, majoriti tahanan Cina yang dipenjarakan di situ dibunuh dengan anggaran mangsa keseluruhannya seramai 50,000 ke 100,000 orang.

Selepas Jepun tewas dan pelbagai peristiwa yang berlaku melibatkan Malaysia dan Singapura di antara tahun 1957 hinggalah tahun 1963, Pulau Blakang Mati secara rasminya dipindahkan hak miliknya pada kerajaan Singapura secara automatik, kerana mempunyai status diletakkan di bawah jabatan perang British.

Rancangan untuk menjadikan Pulau Blakang Mati sebagai sebuah destinasi pelancongan dimulakan pada tahun 1966 dan kajian hasilnya dibentangkan pada tahun 1968.

Selepas mendapat persetujuan, P.H. Meadows yang bertindak selaku pengerusi kepada Singapore Tourist Promotion Board (SPTB) membentangkan rancangan jangka panjang, menukarkan Pulau Blakang Mati menjadi tempat di mana orang ramai dapat melancong, makan-makan, berenang dan bermain golf. Bagaimanapun, rancangan asal untuk turut membangunkan sebuah kasino tidak diteruskan.

Satu pertandingan dianjurkan pada November 1969 bagi menamakan pulau itu kepada nama baru dan nama yang terpilih adalah 'Sentosa' yang membawa makna ketenangan dan kedamaian.

Diletakkan sebagai salah satu projek terbesar dan terpenting kerajaan Singapura, usaha membangunkan Pulau Sentosa dibekalkan dengan dana yang mencukupi. Sedikit demi sedikit tarikan utama dibangunkan bermula dengan kereta kabel pada bulan Februari 1974 sehinggalah sistem monorel yang dimulakan operasinya pada tahun 1982.

Malangnya, pertukaran itu memaksa penduduk asal Pulau Blakang Mati dipindahkan ke tanah besar Singapura secara berperingkat, bermula pada tahun 1975. Notis selama lima tahun diberikan oleh kerajaan kepada penduduk asal yang diperlukan berpindah, memaksa penduduk Blakang Mati mula keluar sedikit demi sedikit.

Orang-orang kampung yang sebelum itu duduk bebas di atas tanah dan hutan, bergerak ke sana ke mari - terpaksa mencari jalan menyesuaikan diri hidup di kawasan bandar yang terhad saiznya.

Kampung yang selama ini menjadi kawasan saudara mara tinggal sebelah menyebelah berubah, digantikan dengan rumah pangsa yang kecil membuatkan talian persaudaraan yang dulunya rapat kini renggang disebabkan kesibukan ibu kota.

Mungkin yang mati bukan belakang tubuh, tetapi sebenarnya jiwa yang bebas dulu bebas merdeka.


Kisah Vatican City Dan Pasukan Bola Sepak Wanita

Vatican City adalah sebuah negara bebas yang dikelilingi bandar Rom, Itali. Negara kecil ini ditubuhkan melalui Perjanjian Lateran pada tahun 1929. Dengan keluasan hanya 110 ekar dan populasi kira-kira 1000 orang, ia adalah negeri berdaulat terkecil di dunia dari segi keluasan dan bilangan penduduk.

Walaupun kecil, Vatican City begitu terkenal di seluruh dunia kerana ia adalah pusat kepada rangkaian keagamaan Kristian Katolik. Malah, pemimpin Kristian tertinggi iaitu Pope juga menetap di sini.

Pada masa lampau, negara kecil ini mungkin melayan para penduduk wanitanya agak berbeza kerana hanya lelaki sahaja yang dibenarkan mempunyai kuasa dan berpengaruh di sini. Namun, Vatican telah melakukan perubahan yang agak besar apabila telah membentuk pasukan bola sepak wanitanya yang pertama.

Pasukan baru itu terdiri daripada wanita yang bekerja di negara berdaulat itu, atau mungkin isteri dan anak perempuan kepada kaum lelaki yang bekerja di sana. Para wanita di sana bekerja di pelbagai sektor jabatan kerajaan Vatican, begitu juga dengan pejabat pos dan pusat kesihatan mereka.

Setakat ini, belum ada lagi biarawati yang menyertai pasukan bola itu secara sukarela. Semua ahli pasukan terdiri daripada wanita biasa. Sport in Vaticano adalah organisasi yang merupakan tulang belakang kepada penubuhan kelab bola sepak wanita yang baru itu.

Ketua organisasi itu, Danilo Zennaro, berkata mereka penyertaan terbuka kepada biarawati yang berminat dalam sukan itu. Satu-satunya syarat penyertaan ialah mereka mestilah bekerja di Vatican City, tidak kiralah dalam sektor mana sekalipun.

Pada penghujung bulan lalu, pasukan bola sepak wanita Vatican City melangsungkan perlawanan sulung mereka menentang pasukan wanita AS Roma yang merupakan sebuah pasukan profesional.

Walaupun perlawanan itu hanya berlangsung selama 20 minit dalam separuh masa, pasukan baru Vatican City telah kalah teruk dengan jaringan dua angka. Encik Zennaro memberitahu The Telegraph, walaupun ia kekalahan besar tetapi ia tidak penting kerana pasukan baru itu dapat belajar daripada pasukan yang lebih hebat.

Selepas ini, pasukan wanita Vatican City akan bermain untuk perlawanan pertamanya di luar negara menentang pasukan Vienna. Kebanyakan pasukan wanita Vatican terdiri daripada pemain amatur yang berumur antara 25 hingga 50 tahun.

Namun, ada juga beberapa pemain yang telah bermain di peringkat yang lebih tinggi seperti kapten pasukan, Eugene Tcheugoue yang berasal dari Cameroon. Sekitar 60% pemain adalah wanita yang bekerja di Vatican manakala 20 peratus adalah isteri kepada pekerja. Selebihnya pula adalah anak perempuan kepada pekerja di Vatican.

Pada waktu ini terdapat kira-kira 800 orang wanita yang bekerja di Vatican. Namun, hubungan pihak gereja dengan kaum wanita dipenuhi dengan kesulitan walaupun pada masa sekarang.

Pada bulan Mac yang lalu, seluruh lembaga majalah wanita Vatican yang mendedahkan skandal gangguan seksual terhadap biarawati oleh paderi Katolik telah meletak jawatan. Mereka berbuat demikian dengan alasan terdapat campur tangan daripada pihak gereja.

Majalah itu, Women Church World, telah mendedahkan bahawa gangguan biarawati di seluruh dunia telah menyebabkan banyak kes keguguran dan kelahiran anak yang tidak sah taraf.

Kecaman itu mengakibatkan pengakuan terbuka yang mengejutkan beberapa hari kemudian oleh Pope Francis, yang mengatakan bahawa dalam beberapa kes para biarawati telah diperlakukan oleh para paderi seperti "hamba seks".

Kesemua pasukan editorial yang terdiri daripada wanita itu meletak jawatan daripada majalah itu kerana usaha pendedahan mereka telah dihalang bagi menafikan kerja mereka.

Walaupun begitu, pembentukan pasukan bola sepak wanita mereka berjalan lancar setelah penubuhan Kelab Atlet Vatican pada bulan Januari yang lalu.

Kelab itu mempunyai lebih daripada 60 orang ahli yang terdiri daripada Pengawal Swiss, para pegawai Vatican City, para paderi dan juga biarawati.

Pada tahun 2013, Vatican telah membentuk pasukan kriket mereka sendiri yang dinamakan sebagai St. Peter's XI. Ia terdiri daripada para paderi Katolik dan pekerja di Rom yang berasal daripada negara-negara yang terkenal dengan kriket seperti India, Pakistan, Australia dan England.


5 Kisah Gelandangan Yang Berjaya Keluar Dari Kesempitan Hidup

Walaupun kita hidup dalam dunia yang serba canggih ini, masih terdapat ramai orang yang hidup gelandangan dan terbiar. Dan wujudnya stereotaip tentang gelandangan bahawa mereka pasti melakukan perkara buruk seperti terlibat dengan penyalahgunaan dadah atau jenahan, dan layak untuk hidup sedemikian.

Walaupun ada kebenarannya namun tak semua daripada mereka melakukan jenayah. Ramai di antara mereka yang tidak bernasib baik dan terjerumus dalam kehidupan jalanan.

Dan walaupun kelihatan seperti tiada peluang untuk meneruskan hidup, manusia mempunyai keupayaan yang luar biasa untuk bertahan dan akhirnya kembali memiliki kehidupan seperti orang lain.

iluminasi.com kongsikan 5 kisah individu berjaya keluar daripada kehidupan gelandangan.

Braheam Murphy merupakan seorang atlet yang mempunyai masa depan yang cerah di  Harding High School di Charlotte, North Carolina.

Jurulatihnya Sam Greiner menyedari bahawa akademik Braheam semakin teruk dan hampir-hampir menggugurkannya daripada pasukan.

Apa yang tidak diketahui Sam adalah Braheam bergelut dalam hidup dengan tiada tempat untuk berteduh. Ibunya meninggal dunia ketika dia berusia 5 tahun dan bapanya berkahwin semula.

Dia mempunyai adik tiri yang menghidap serebral palsy serta keluarganya hanya mampu untuk menyewa pangsapuri 1 bilik, membuatkan dia dan adiknya tiada tempat untuk tidur.

Braheam bekerja separuh masa selepas latihan sukan dan tidur di rumah keluarga terdekat. Gaya hidup ini membuatkan dia tiada masa untuk belajar.

Dia akhirnya memberitahu jurulatih tentang situasinya dan sukan adalah dunianya. Oleh itu, jurulatihnya bersetuju membenarkan Braheam tinggal dengannya dan sejak itu, tahap akademiknya semakin meningkat.

Braheam berjaya mendapatkan 3.7 GPA dan sangat cemerlang dalam sukan. Perjalanan hidupnya memberikan inspirasi kepada rakan sepasukannya sehinggakan sekolah mereka menjuarai kejuaraan negeri North Carolina untuk pertama kali sejak tahun 1950.

Seorang perekrut sukan menyedari bakat Braheam Murphy dan menawarkan biasiswa penuh kepadanya untuk bermain untuk Army West Point.

Lizz Murray dibesarkan di New York oleh ibu bapanya yang merupakan penagih dadah. Ibunya menghidap skizofrenia dan AIDS dijangkiti daripada jarum yang kotor.

Disebabkan ini, Liz terpaksa ponteng sekolah untuk menjaga ayahnya. Namun, ayahnya meninggalkan keluarga mereka dan membiarkan mereka tinggal di jalanan serta rumah tumpangan.

Kerana tidak perlu lagi menjaga ibunya, dia memutuskan untuk memberikan perhatian kepada pelajaran. Pihak sekolah membenarkan Liz yang sangat ketinggalan dalam pelajaran untuk belajar dan mengambil ujian selama mana yang dia terlepas sebelum ini.

Akademik menjadi dunia baru Liz. Selepas melalui kehidupan gelandangan dan hampir-hampir tidak menamatkan sekolah menengah, akhirnya Liz diterima masuk ke Universiti Harvard.

Kini Liz Murray memiliki kehidupan normal dan sudah berkahwin serta mempunyai 2 orang anak. Dia menerbitkan sebuah buku tentang pengalaman hidupnya dan berkata:

"Jika saya ada agama, agama saya adalah rasa berterima kasih. Saya membesar dalam keluarga yang sangat miskin dan kami tak ada makanan dalam peti sejuk. Kami tak ada banyak benda tapi kami tetap bersama. Dan apabila anda ada perkara ini, anda ada segalanya,".

Pada Oktober 2017, seorang pencuri memasuki sebuah restoran di Texas bersenjatakan sepucuk pistol. Dia melepaskan dua tembakan di udara dan mengancam untuk membunuh sesiapa yang cuba menghentikannya.

Ketika dia sedang mengambil wang tunai, seorang pekerja berusia 22 tahun bernama Elijah Arnold menyerang pencuri tersebut, membuatkan kedua-duanya jatuh ke lantai.

Pencuri itu melawan dengan memukul Elijah menggunakan besi membuatkan hidungnya patah dan darah tersembur. Elijah yang mempunyai tali pinggang hitam dalam karate kemudiannya memegang kaki pencuri tersebut bagi mengelakkan dia daripada melarikan diri.

Akhirnya pencuri itu ditahan polis. Ramai yang beranggapan bahawa tindakan Elijah ini adalah agak berani dan pelik kerana dia hanya mendapat gaji hanya USD2.50 sejam, jadi mengapa dia membahayakan nyawanya untuk pekerjaannya?

Apa yang tidak diketahui adalah Elijah adalah seorang gelandangan dan satu-satunya yang dia ada adalah kerjanya. Selepas tinggal dalam rumah kebijkan, dia terus bekerja.

Elijah tinggal di dalam kereta usangnya yang diparkir di sebuah pasaraya 24-jam. Selepas dia menyelamatkan nyawa semua orang yang terdapat dalam restoran tersebut, para pelanggan berterima kasih kepadanya dengan memberikan sumbangan wang sebagai tanda terima kasih.

Salah satu daripada stesen berita tempatan menemuramah Elijah tentang tindakan beraninya itu. Di akhir segmen itu, mereka memberikan wang tunai kepadanya sebanyak RM4,000.

Dengan bantuan ini, Elijah dapat memperbaiki kehidupannya yang sangat sukar selama ini.

Ketika berusia 15 tahun, Jean Manganaro pulang dari sekolah pada suatu hari dan mengetahui bahawa ibu bapanya yang bermasalah telah meninggalkannya.

Rumah mereka kosong dan mereka tidak kembali sejak itu. Jean cuba mencari bantuan, tetapi tiada tempat untuk dia tuju. Oleh itu, Jean bergaul dengan remaja bermasalah dan terjerumus dalam ketagihan dadah serta alkohol seperti ibu bapanya.

Hal ini membuatkan ditahan dan dihantar ke pusat tahanan juvana. Dan ketika sudah dewasa, dia masih bergelut dengan kehidupan seharian. Di usia 29 tahun, Jean akhirnya memutuskan bahawa dia perlu mengubah hidupnya.

Dia kemudiannya berpindah ke Florida untuk mencari abangya yang lama terpisah dan mula menghadiri perjumpaan "Alcoholic Anonymous". Selepas menceritakan kisah hidupnya dalam perjumpaan itu, salah seorang daripada anggotanya menawarkan bantuan kepada Jean.

Dia diberikan tempat tinggal selama 2 minggu dan selepas itu Jean perlu mencari kerja serta membayar sewa, jika tidak dia perlu keluar.

Dia menyahut cabaran itu dan mendapat kerja dalam masa yang singkat. Jean menjadi sukarelawan untuk membantu gelandangan di Florida.

Dia menyedari bahwa terdapat banyak kepincangan dalam sistem di mana birokrasi kerajaan menghalang orang ramai daripada mendapatkan bantuan.

Dengan ini, Jean menubuhkan sebuah organisasi yang dikenali sebagai The Gratitude House untuk membantu orang-orang ini mengatasi ketagihan, mencari pekerjaan dan meneruskan hidup normal.

Dia menggunakan peluang selama 2 minggu tersebut untuk mengubah hidupnya. Kini, Jean mempunyai hidup dan kerja yang baik serta isteri dan anak-anak.

Chris Gardner adalah seorang bapa tunggal. Isterinya meninggalkannya, membuatkan dia terpaksa menjaga anak mereka berseorangan di San Francisco.

Gaji yang diperoleh Chris tidak mencukupi membuatkan mereka diusir daripada rumah. Untuk setahun, dia tiada tempat tinggal, tidur dalam tandas awam dan beratur untuk tidur di rumah gelandangan serta kerusi-kerusi di taman.

Kemudian, dia mengetahui tentang program latihan broker saham dan menghabiskan duit yang ada untuk membayar penjagaan harian untuk anaknya.

Selepas diterima masuk dalam program latihan itu, Chris kadang-kala akan membawa anaknya secara curi-curi ke dalam pejabatnya agar mereka berdua boleh tidur bersama di bawah mejanya.

Selepas setahun bekerja tanpa gaji, dia akhirnya diberikan jawatan sepenuh masa di firma tersebut kerana dedikasi dan bakatnya dalam perniagaan saham.

Pada hari ini, Chris Gardner mempunyai nilai kekayaan hampir RM250 juta. Dia banyak mendermakan wang dan masanya kepada kebajikan gelandangan dan mencegah keganasan terhadap wanita.

Kisah kesukaran dan kesusahan hidup Chris ini menjadi inspirasi kepada filem yang dilakonkan oleh Will Smith, iaitu The Pursuit of Happiness.


Kisah Burung "Greater Honeyguide" Yang Membantu Manusia Memburu Madu

Di bahagian Selatan Gurun Sahara di Afrika Utara, terdapat sejenis burung yang dikenali sebagai Greater honeyguide atau nama saintifiknya Indicator indicator.  Ia boleh ditemui di pelbagai habitat yang mempunyai pokok-pokok terutamanya hutan terbuka yang kering, tetapi tidak di hutan Barat Afrika.

Secara puratanya, burung ini yang sudah dewasa mempunyai purata panjang 20 sm dan berat sekitar 50g. Menariknya, sejak sekian lamanya burung ini mempunyai hubungan simbiotik dengan pemburu madu yang terdiri daripada penduduk tempatan.

Burung Greater honeyguide ini mempunyai diet atau pemakanan yang terdiri daripada lilin seperti lilin daripada madu lebah dan rembesan cecair dari serangga dan cacing. Mereka juga memakan serangga merangkak, labah-labah, dan kadang-kadang buah-buahan. Spesis Greater honeyguide adalah salah satu daripada beberapa spesies burung yang boleh mencerna lilin.

Burung ini secara semulajadinya memakan lapisan lilin pada madu (beeswax). Walau burung ini mempunyai kepakaran unik mengesan lokasi pengumpulan madu lebah, ianya bukanlah sesuatu yang mudah untuk mendapatkannya memandangkan burung ini perlu melepasi serangan lebah yang menjaga tempat pengumpulan  madu ini.

Oleh itu, burung ini terpaksa bergantung harap pada manusia untuk mendapatkan makanannya. Burung ini akan datang pada manusia dan menghasilan bunyi yang akan menarik perhatian para pemburu madu ini. Burung ini kemudiannya akan terbang ke arah lokasi pengumpulan madu ini untuk dijejaki oleh para pemburu lebah.

Sejak berabad lamanya, penduduk tempatan telah belajar bagaimana untuk mengikut petunjuk yang diberikan oleh burung ini. Setibanya di tempat tersebut, mereka akan menghasilkan asap untuk menghalau lebah dan mengambil madu-madu yang terkumpul. Perkara ini telah berlaku sejak sekian lamanya.

Walaupun manusia telah menggunakan haiwan peliharaan untuk memburu selama beribu-ribu tahun lamanya, hubungan seperti ini jarang berlaku kerana burung ini tidak dilatih dan tidak pernah dijadikan haiwan peliharaan.

Sebaliknya, haiwan ini sendiri yang mengajar manusia untuk mengikut jejak mereka dan berburu (menghalau lebah) bagi pihak mereka. Ini adalah salah satu perkongsian kerjasama paling luar biasa antara manusia dan haiwan liar.

Penemuan mengenai hubungan dan kerjasama antara manusia dan burung ini bukanlah sesuatu yang baru. Ianya pertama kali dilaporkan oleh seorang mubaligh Portugis bernama João dos Santos yang berpangkalan di Mozambique pada tahun 1588.

Santos sering menyedari seekor burung kecil terbang melalui ruang retakan di dinding gerejanya di Sofala dan menggigit di batang lilin. Dia juga menggambarkan bagaimana burung itu akan membawa manusia ke sarang lebah dengan memanggil dan terbang dari pokok ke pokok.

Khabar angin yang disebarkan tentang kelakuan aneh burung ini telah muncul sepanjang abad walau bagaimanapun ramai pihak telah menolaknya dan menganggapnya sebagai hanya sebuah bmitos.

Sehinggalah pada tahun 1989 apabila ahli ekologi Kenya Dr. Hussein Isack dan ahli zoologi Jerman Heinz Ulrich Reyer menerbitkan hasil penyelidikan perintis mereka yang membuktikan bahawa mitos atau kisah legenda mengenai burung honeyguide itu sememangnya benar.

Pemburu madu juga telah mencipta suatu cara istimewa untuk berkomunikasi dengan burung ini. Claire Spottiswoode, seorang ahli zoologi dari University of Cambridge, mendapati semasa mengikuti pengumpul madu dari komuniti Yao di Mozambique, seseorang juga boleh memanggil burung dengan siulan yang kuat diikuti oleh bunyi getaran "brrrr-hm".

Burung-burung telah belajar mengiktiraf bunyi ini sebagai petunjuk bahawa pemburu madu ini sudah bersedia untuk mengikutinya. Isyarat manusia ini, bagaimanapun hanya terhad kepada orang Yao. Kumpulan etnik atau suku lain yang tinggal seribu kilometer jauhnya mungkin menggunakan isyarat yang berbeza yang menyampaikan maksud yang sama.

Peranan yang dimainkan oleh burung kecil ini secara beransur-ansur menyusut apabila lebih banyak penduduk kampung beralih untuk menjaga sarang mereka sendiri dan bukannya memburu sarang madu lebah liar. Keadaan ini menyebabkan burung ini terpaksa berusaha sendiri untuk mendapatkan makanannya itu.


Ini Apa Yang Akan Berlaku Jika Air Laut Bertukar Menjadi Air Tawar

Pada abad ke-21 ini, anda tak perlu bersusah-payah untuk mendapatkan air segar. Jumlah air segar yang ada ketika ini masih mencukupi walaupun sesetengah kawasan di dunia mengalami kekurangan air segar.  Sumber air terbesar di Bumi sudah tentunya air laut namun air ini masin dan tidak boleh digunakan untuk kegunaan harian.

Apakah yang akan berlaku kepada Bumi dan kehidupan seharian kita?

Persoalan yang paling membingungkan adalah kenapa air laut masin? Hakitkanya, situasi ini tidak berlaku satu ketika dahulu.

Kira-kira 3.8 bilion tahun yang lalu, permukaan bumi menyejukkan ke tahap sehingga wap air berubah menjadi cecair, membentuk lautan dan tanpa garam yang ditambah.

Ini membuatkan air laut satu ketika dahulu adalah air segar. Namun, ia jelas sekali tidak kekal.

Setiap kali hujan turun, karbon dioksida dari udara akan larut ke dalam air yang jatuh. Ini menjadikan hujan berasid dan apabila ia jatuh, ia menyebabkan batu-batu terhakis.

Dari situ, air hujan mengalir ke arah sungai dan sungai berdekatan, membawa garam dan mineral bersama-sama dengannya.

Aliran air ini kemudiannya mengalir dari sungai ke lautan. Bukan itu sahaja, lohong hidroterma atau gunung berapi dasar laut juga mengeluarkan garam dan mineral ke dalam laut.

Proses ini berlaku sekitar  3.8 bilion tahun yang mana menyebabkan air laut menjadi tersangat masin seperti yang wujud pada hari ini.

Dan jumlah garam yang ada dalam air laut adalah tersangat banyak.

Malah, jika kita ambil garam yang terkandung dalam air laut dan menaburkannya di atas tanah, seluruh daratan di Bumi ini akan dilitupi oleh garam setinggi bangunan 40 tingkat.

Jadi apa akan berlaku kepada dunia jika kita keluarkan semua garam daripada air laut?

Ketika ini dianggarkan bahawa satu pertiga daripada dunia akan berhadapan dengan kekurangan air kronik menjelang tahun 2025.

Dan kadar penggunaan air global menjadi dua kali ganda setiap 20 tahun.

Jadi mungkin idea air laut segar boleh menjadi penyelesaian kepada masalah ini? Tidak.

Laut tanpa garam akan menghancurkan kehidupan marin dan mempengaruhi cuaca dan suhu kita secara mendadak. Hal ini akan menjadikan kehidupan manusia di Bumi hampir mustahil.

Terdapat kira-kira 228,450 spesis dalam laut dan sekitar 2 juta spesis lagi yang dikatakan bakal ditemukan.

Tetapi jika lautan menjadi air tawar, kita tidak akan dapat menemukan spesis-spesis ini.

Ikan air masin dan makhluk laut lain mempunyai keupayaan untuk minum air garam supaya kekal terhidrasi dan menyingkirkan garam berlebihan.

Tidak semua makhluk laut melakukannya dengan cara yang sama, tetapi ini keupayaan mengepam keluar garam yang berlebihan adalah penting untuk bertahan di lautan.

Sesetengah spesies, seperti salmon, telah menyesuaikan diri dengan kedua-dua air tawar dan air garam.

Tetapi bagi sebahagian besar, semua spesies hidupan air masin akan musnah jika air laut menjadi segar.

Ini termasuk alga laut yang mana menyumbang  kepadaseparuh fotosintesis yang berlaku di Bumi!

Fotosintesis memainkan peranan penting dalam membekalkan oksigen kepada planet kita, dengan pokok dan tumbuhan menukarkan karbon dioksida dari atmosfera ke udara yang kita bernafas.

Jadi tanpa alga, bukan sahaja kita akan kekurangan malah juga mempunyai lebih banyak karbon dioksida di atmosfera.

Pengukuhan kesan rumah hijau ini akan menjadikan beberapa bahagian dunia menjadi tersangat panas.

Haba yang dahsyat ini boleh dikesan berhampiran khatulistiwa kerana arus laut tidak akan mengedarkan air hangat dan mengalirkan air seperti biasa lagi.

Arus perolakan membantu air hangat dari khatulistiwa untuk sampai lebih jauh ke utara, manakala air sejuk dari utara dapat menyejukkan kawasan panas di selatan.

Di khatulistiwa, air panas boleh membawa lebih banyak garam, jadi air yang lebih padat ini berada di kawasan laut yang lebih rendah, sementara air sejuk mengalir di atasnya.

Dan di utara, airnya cukup sejuk untuk membeku dan membentuk ais laut.

Garam akan ditinggalkan apabila air membeku dan secara semulajadi, ini menjadikan air sejuk di utara menjadi lebih padat.

Ini akan membolehkan ia tenggelam ke bawah untuk memberi ruang untuk air panas yang sedang datang dari selatan.

Kawasan di Bumi akan membeku sementara cuaca di sekitar khatulistiwa akan semakin menjadi lebih dahsyat. Bukan itu sahaja, angin taufan juga akan kerap berlaku dan lebih berbahaya daripada biasa.

Dalam situasi ini, cuaca dan iklim kita akan berbeza sama sekali dengan apa yang kita alami sekarang.

Dari segi ketahanan hidup, berapa lama  kita mampu bertahan untuk melihat semua perubahan ini?

Hidupan di Bumi sama ada akan membeku, terlalu panas, mati akibat bencana alam atau kelaparan.

Ya, dengan berkuranganya proses fotosintesis dan cuaca yang sama ada akan menjadi terlalu sejuk atau panas, cuaca kita tidak akan lagi menyokong kehidupan tumbuhan seperti sekarang.

Seluruh rantaian makanan akan musnah. Kebanyakan spesies hidupan akan mati, termasuk manusia kerana tanaman yang kita sangat bergantung sekarang akan lenyap.

Jadi, walaupun air segar penting, namun air garam di lautan juga memainkan peranan yang penting dalam membolehkan kita bertahan hidup sehingga kini.


7 Kelebihan Memiliki Dan Menyimpan Jambang Dari Sudut Sains

Bagi orang lelaki, jambang dianggap sebagai lambang kelakian. Jambang juga mampu membuatkan seseorang lelaki nampak lelaki dewasa dan matang daripada segi penampilan. Namun, ada juga segelintir lelaki yang tidak gemar berjambang kerana menganggap wajah mereka terlalu "ganas" apabila berjambang.

Tidak semua lelaki akan memiliki jambang atau janggut yang lebat. Pertumbuhan bulu di kawasan ini juga dipengaruhi oleh faktor genetik. Maka, tidak hairanlah sesetengah individu langsung tidak mempunyai pertumbuhan bulu di kawasan pipi dan daguini dan pipi mereka sangat licin persis seorang wanita.

Tahukah anda, sebenarnya terdapat beberapa kelebihan memiliki jambang? Benar. Kali ini, pihak Iluminasi akan berkongsi 7 daripadanya. Sekiranya anda masih berkira-kira sama ada mahu berjambang atau tidak, mungkin artikel ini sedikit sebanyak akan membantu anda.

Sama seperti fungsi rambut pada kepala yang melindungi kulit kepala daripada sinaran UV berbahaya matahari, jambang mempunyai peranan yang sama bagi melindungi bahagian pipi dan dagu anda kepada sinaran UV matahari yang boleh menyebabkan pelbagai penyakit antaranya kanser.

Mengikut satu kajian yang dijalankan oleh sekumpulan penyelidik dari University of Queensland, memiliki jambang dapat mengurangkan pendedahan kepada sinaran UV antara 90-95%, secara tidak langsung mengurangkan risiko anda untuk mendapat kanser.

Bagi individu yang mempunyai pertumbuhan bulu di pipi dan dagu tetapi tidak mahu berjambang, mereka biasanya akan menghabiskan banyak masa hampir setiap hari bagi mencukur bulu-bulu ini. Bagi sesetengah orang, ianya adalah perkara yang terlalu remeh dan membuang masa.

Mengikut satu kajian, seseorang individu akan meluangkan lebih 3000 jam seumur hidupnya untuk bercukur sahaja. Fakta ini terpakai bagi individu yang bercukur 2 hingga 3 kali seminggu. Bayangkan berapa banyak perkara lain yang anda dapat lakukan sekiranya dapat mengurangkan masa bercukur ini?

Daya tarikan terhadap wajah seseorang merupakan satu subjek yang sangat subjektif. Ada yang gemar melihat orang berjambang, ada pula yang gemar melihat wajah orang berkulit licin, dan sebagainya.

Menariknya, dalam satu kajian yang dibuat oleh University of Queensland terhadap 8000 orang wanita heteroseksual, majoriti daripada responden menyatakan mereka gemarkan lelaki yang mempunyai jambang (walaupun sedikit). Lebih melucukan, kajian sama juga dilakukan terhadap golongan gay dan keputusan yang direkodkan juga hampir sama.

Bagi yang tidak tahu, di bahagian pipi manusia terdapat kelenjar minyak (sebaceous glands) yang menghasilkan minyak secara semulajadi untuk memelihara kelembapan kulit. Secara umumnya, manusia akan menyentuh pipi mereka banyak kali dalam sehari, secara tidak langsung akan mengelap atau membuang minyak ini daripada pipi mereka.

Menariknya, bagi individu yang memiliki jambang, bulu-bulu ini biasanya akan menghalang tangan daripada menyentuh secara terus pada lapisan kulit pipi, seterusnya membolehkan minyak semulajadi pada pipi ini kekal lebih lama bagi menjaga kelembapan kulit.

Sesiapa sahaja pasti bersetuju jika dikatakan orang yang memiliki jambang kelihatan lebih matang. Mungkin disebabkan ini, ada sesetengah individu tidak gemar berjambang kerana tidak mahu dilihat terlalu matang atau dewasa.

Mengikut laman Psychology Today, kajian menunjukkan bahawa lelaki yang mempunyai jambang dilihat lebih maskulin, dominan dan matang. Individu berjambang juga dilihat sebagai seseorang yang lebih bertanggungjawab dan mempunyai karakter seorang bapa.

Sekiranya anda pernah pergi ke negara beriklim sejuk, anda mungkin perasan kebanyakan lelaki akan menyimpan jambang (sekurang-kurangnya pada musim salji). Alasannya? Lapisan jambang ini sebenarnya menghasilkan lapisan yang dapat menyimpan haba lebih baik pada bahagian mula.

Mengikut laman Popular Science, lapisan berbulu ini meningkatkan suhu sekurang-kurangnya 1 darjah selsius berbanding kawasan lain di bahagian wajah yang tidak dilindundi. Walaupun bezanya kelihatan begitu sedikit, ia sebenarnya besar. Lagipun, jambang juga boleh mengelakkan sentuhan secara terus salji pada lapisan kulit anda.

Sat laporan telah diterbitkan oleh Journal of Hospital Infection daripada sampel 408 orang pekerja di hospital yang berjambang dan tidak memiliki jambang. Didapati golongan yang tidak berjambang mempunyai risiko 3 kali ganda mendapat jangkitan bakteria Methicillin-resistant Staphylococcus aureus (MRSA) berbanding mereka yang mempunyai jambang.

Hal ini disebabkan, golongan yang gemar bercukur akan mempunyai bahagian melecet atau luka (dalam skala mikro) pada kulit yang menjadi tempat pembiakan bakteria. Kajian ini turut menemui sejenis bakteria pembunuh bakteria lain yang berpotensi untuk dijadikan antibiotik. Walau bagaimanapun, penemuan ini masih terlalu awal dan memerlukan kajian lebih lanjut.


Kisah Legenda Pergaduhan Gergasi di Pulau Langkawi - Mat Raya dan Mat Chinchang

Langkawi terdiri daripada sekumpulan 99 buah pulau tropika di persisiran barat laut di Semenanjung Malaysia. Ia terletak lebih kurang 30 km dari Kuala Perlis dan 51 km dari Kuala Kedah. Pulang utama dan terbesar dalam kumpulan itu dikenali sebagai Pulau Langkawi.

Langkawi telah dianugerahkan status "Geopark" oleh badan dunia UNESCO kerana keindahan warisan geologinya yang terdiri daripada landskap indah, binaan batu kapur, gua, gerbang laun, longgokan rumput kering, batu tinggalan glasier dan juga fosil-fosil purba.

Selain menjadi tempat percutian dan peranginan yang popular, Pulau Langkawi juga mempunyai warisan legenda dan mitos yang menarik. Antara legenda yang popular di pulau ini ialah kisah burung garuda, pahlawan dan puteri kayangan, Mahsuri, gergasi dan banyak lagi.

Salah satu kisah legenda yang menarik dan ingin kami kongsikan bersama pembaca ialah mengenai gergasi yang dikatakan pernah tinggal di sini. Kisah gergasi ini mempunyai kesan yang penting dalam sejarah Pulau Langkawi itu sendiri.

Menurut legenda, beberapa ratus tahun yang lalu terdapat sebuah kampung di Langkawi yang dihuni oleh keluarga gergasi. Mat Chinchang atau Cincang dan Mat Raya adalah antara keluarga gergasi yang tinggal di situ. Disebabkan saiz mereka yang besar serta mempunyai kekuatan tenaga luar biasa, bentuk muka bumi Pulau Langkawi telah berubah dengan dramatiknya.

Kisah itu bermula apabila Mat Raya bercadang untuk mengadakan majlis kenduri pada hari pertunangan anak perempuannya dengan anak lelaki Mat Chinchang. Akan tetapi, kedua-dua gergasi itu terlibat dalam pertikaian kerana dikatakan bahawa anak lelaki Mat Chinchang telah berlaku sumbang dengan seorang anak dara lain.

Pertikaian itu menjadi lebih parah ketika tibanya hari kenduri dilangsungkan. Kedua-dua sahabat baik itu, Mat Chinchang dan Mat Raya dikatakan telah bergaduh sehingga bertumbuk, tendang menendang dan menampar antara satu sama lain.

Pergaduhan antara kedua-dua buah keluarga ini dikatakan telah mengubah kawasan utama di pulau itu. Cincin pertunangan anak kedua-dua gergasi itu telah dicampakkan dan jatuh di tempat yang kini dikenali sebagai Tanjung Cincin.

Selain itu, peralatan-peralatan yang digunakan untuk memasak ketika majlis pertunangan itu juga habis berterbangan akibat dibaling ke aras satu sama lain. Dikatakan sebuah belanga besar yang dibaling telah pecah dan tempat jatuhnya belanga itu kini dinamakan sebagai Kampung Belanga Pechah.

Manakala kuah gulai yang mengalir disebabkan pecahnya belanga itu pula kini dinamakan sebagai Pekan Kuah yang merupakan bandar utama di Langkawi. Tempat di mana kuah gulai itu meresap ke tanah pula kini dinamakan sebagai Kisap.

Menurut legenda juga, sebuah bekas memasak air juga telah pecah semasa pergaduhan pada majlis itu berlangsung. Air panas yang tumpah itu dikatakan tempat di mana terletaknya perigi air panas di kawasan yang dinamakan sebagai Ayer Hangat pada hari ini.

Pergaduhan antara Mat Chinchang dan Mat Raya yang berlanjutan menyebabkan kilat dan petir sambar-menyambar. Akhirnya datang pula gergasi yang ketiga bernama Mat Sawar sebagai orang tengah bagi menyelesaikan masalah pertelingkahan mereka berdua.

Menyedari kerosakan yang berlaku dan menyesal dengan kesalahan yang dilakukan mereka, Mat Chinchang dan Mat Raya akhirnya bersetuju untuk bertukar menjadi gunung. Ada juga kisah yang menyatakan mereka bertukar menjadi gunung sekelip mata ketika pergaduhan berada pada waktu puncaknya.

Mat Raya telah bertukar menjadi Gunung Raya manakala Mat Chinchang pula bertukar menjadi Gunung Chinchang atau Cincang. Mat Sawar yang menjadi orang tengah kepada pergaduhan itu pula bertukar menjadi Bukit Sawar yang terletak di antara kedua-dua buah gunung itu. Ia kekal berada di tengah mereka untuk tahun-tahun yang mendatang agar keadaan sentiasa menjadi aman.

Gunung Raya merupakan gunung tertinggi di Langkawi dengan ketinggian 881 meter dari aras laut. Gunung ini dilindungi dengan hutan hujan tebal dan penuh dengan flora & fauna yang merangkumi kawasan seluas 5000 hektar.

Ia mengambil masa kira-kira 25-30 minit pemanduan untuk sampai ke puncak Gunung Raya. Anda dinasihatkan supaya pergi pada waktu awal pagi kerana banyak binatang liar aktif pada waktu itu untuk dilihat seperti lutong, monyet macaque, burung helang, burung enggang, tupai terbang dan banyak lagi.

Di puncak Gunung Raya anda akan dapat melihat panorama yang indah Pulau Langkawi dan Laut Andaman. Terdapat juga menara tinjau berdekatan untuk anda mendapatkan pemandangan 360 darjah Pulau Langkawi dan pulau-pulau sekitarnya.

Manakala Gunung Mat Chinchang atau Cincang pula adalah gunung kedua tertinggi di Langkawi dengan ketinggian 709 meter dari aras laut. Gunung ini juga merupakan gunung tertua di Asia Tenggara dan telah dinobatkan sebagai Tapak Bersejarah Dunia oleh UNESCO.

Di sinilah terletaknya kereta kabel dan Sky Bridge yang menjadi tarikan pelancong di Pulau Langkawi. Kepada mereka yang minat mendaki, anda boleh menaiki tangga yang mempunyai 638 anak tangga sepanjang 1 km. Pada penghujung anak tangga anda akan menemui Air Terjun Telaga Tujuh.

Banyak lagi tempat-tempat bersejarah dan menarik untuk dikunjungi di Pulau Langkawi ini. Anda tidak perlu pergi ke luar negara untuk menikmati percutian pulau dan pantai yang indah kerana semuanya terdapat di pulau bersejarah ini.


10 Teka-Teki Paling Susah Dan Mencabar Minda

Siapa tak suka teka-teki kan? Meneka jawapan teka-teki boleh menjadi aktiviti yang sangat menyeronokkan ketika berkumpul dengan rakan-rakan. Malah, teka-teki adalah sesuatu yang digemari oleh semua lapisan masyarakat dari kanak-kanak sehinggalah orang dewasa dan tua.

Selain daripada mencuit hati, teka-teki juga boleh mengasah minda anda menjadi lebih tajam dan peka serta mencerdaskan otak.

iluminasi.com kongsikan antara 10 teka-teki paling susah dan kelakar. Cuba jawab dulu sebelum melihat jawapan ya.

Seorang bapa dan anak lelaki sedang dalam perjalanan untuk berkhemah namun terlibat dalam kemalangan yang teruk.

Bapa tersebut mati dan anaknya cedera parah serta memerlukan pembedahan.

Namun di hospital ketika doktor masuk, dia berkata "Saya tak boleh melakukan pembedahan kepada budak lelaki ini, dia anak saya,".

Anda masuk ke dalam sebuah bilik dan ternampak sebuah katil. Di atas katil tersebut terdapat 2 ekor anjing, 4 ekor kucing, seekor zirafah, 5 ekor lembu dan seekor itik.

Juga terdapat 3 ekor burung yang sedang terbang di atas katil tersebut.

Gunung yang paling tinggi di alam semesta pada ketika ini diberi nama Olympus Mons.

Ia terletak di planet Marikh dan berketinggian 21.3 kilometer dengan kelebaran 600 kilometer.

Sebelum gunung ini ditemui, apakah nama gunung paling tinggi di alam semesta? Jawapan

Izara yang merupakan seorang Instafamous memuat naik gambar ke laman Instagramnya.

Berapa likes yang diperoleh gambar Izara jika hanya satu sahaja daripada pernyataan ini adalah benar?

Satu pasangan suami isteri sedang berjalan-jalan selepas membeli belah dan terserempak dengan seorang wanita cantik bersama anaknya.

Wanita bersama suaminya itu tiba-tiba toleh dan memandang ke belakang, ke arah wanita cantik dan anaknya.

Teka-teki ini harus dibaca dalam bahasa Inggeris untuk membuatkan ia lebih "kick".

When the day after tomorrow becomes yesterday, then today will be as far from Sunday as the day it was today when the day before yesterday was tomorrow.

Seorang doktor dan seorang pemandu bas kedua-duanya mencintai seorang wanita cantik yang sama, bernama Sarah.

Tetapi, pemandu bas tersebut terpaksa membawa bas ke satu destinasi selama seminggu berturut-turut.

2 orang bapa dan 2 orang anak pergi memancing. Seharian mereka memancing, hanya 3 ekor ikan berjaya dipancing.

Kemudian salah seorang daripada bapa berkata, "Jom kita balik, dah cukup ikan seorang seekor untuk kita semua".

Dalam sebuah bakul ada 5 biji epal dan harus diberikan kepada 5 orang gadis.

Bagaimana anda membahagikan epal ini agar setiap daripada 5 gadis ini mendapat sebiji epal seorang, tetapi sebiji epal harus kekal dalam bakul tersebut? Jawapan

Azmin keluar bersiar-siar, tiba-tiba hujan turun. Dia tidak membawa payung dan juga tidak memakai topi ketika keluar.

Pakaian Azmin basah kuyup akibat hujan namun tak sehelai pun daripada rambutnya basah.

2. 6 kaki. 2 kaki adalah kaki anda dan 4 kaki lagi adalah kaki katil.

3. Olympus Mons. Walaupun belum ditemui, ia tetap gunung yang tertinggi di alam semesta.

4. Tiada like kerana tiada satu pun pernyataan yang betul.

5. Wanita itu melihat kanak-kanak tersebut bagi mengesahkan hidungnya sama dengan hidung suaminya. Bermakna suaminya curang dengan wanita cantik itu.

Penerangan: The day after tomorrow becomes yesterday on Wednesday. The day before yesterday was tomorrow: Thursday. And Wednesday and Thursday are equally far from Sunday.

8. Mereka yang pergi memancing terdiri daripada seorang datuk, bapa dan cucu. Ini bersamaan dengan 2 bapa (datuk dan bapa) dan 2 anak (bapa dan cucu) yang terdiri daripada 3 orang.

9. Berikan gadis ke-5 buah epal yang masih berada dalam bakul, bersama bakul tersebut.


Kenapa Ramai Pemandu Gantung Anak Patung di Belakang Kereta?

Sekiranya anda memandu di atas jalan raya, anda pasti akan menyedari banyak juga kenderaan khasnya kereta di negara kita - mempunyai objek seperti anak patung digantung di bahagian bawah kereta.

Sekiranya diikutkan hati penulis, mahu saja penulis berhentikan mereka dan bertanya kenapa mereka berbuat demikian. Mungkin jawapan yang akan didengari adalah trend, cantik, comel atau mengaku sekadar meniru apa orang lain buat.

Dari mana datangnya budaya gantung anak patung bawah kereta ni? Ini jawapannya.

Salah satu reaksi paling tak boleh blah didengari penulis, bila tabiat ini dipersoalkan adalah kerana dikatakan - elektrik statik yang terhasil semasa kereta bergerak, akan dinyahcaskan ke tanah melalui patung itu.

Bunyinya macam logik, ye lah - ada elektrostatik, ada nyahcas, mesti ramai yang akan percaya. Bagaimanapun, secara saintifiknya tidak ada sebarang keperluan pun untuk patung itu dipasang bagi mengalirkan gelombang elektrostatik dalam kadar rendah. Lagipun, patung itu tak bersentuh dengan tanah pun jadi bagaimana aliran dapat dilakukan?

Jawapan paling tipikal yang selalu kita dengari adalah 'aku rasa cantik, aku punya sukalah.' Benar. Tak dinafikan kereta itu kereta milik anda dan anda merasakan gantungan itu cantik - tetapi takkanlah anda tak pernah terfikir nak tahu dari mana datangnya idea tu?

Yang menarik, trend ini bukan saja berlaku di negara kita malahan banyak didapati di negara-negara sekitar kita, khasnya Thailand.

Tabiat menggantung anak patung yang comel di bahagian belakang bumper kereta, sebenarnya dimulakan oleh kaki-kaki drift yang gemar melakukan aksi drift di atas jalan raya.

Tidak diketahui secara jelas dari mana mereka mendapat idea ini, tetapi pendapat paling kuat mengatakan tabiat ini sebenarnya ditiru daripada budaya orang Jepun yang gemar mengikat patung watak Domo, maskot rasmi siaran NHK di Jepun di mana-mana bahagian kereta, sebagai petanda nasib baik - termasuklah bumper kereta.

Tabiat itu ditiru oleh kaki drift kereta Jepun dengan perubahan dilakukan pada bentuk patungnya, tidak lagi terhad kepada Domo malahan mula dieksperimen dengan bermacam jenis patung lain dan ada juga yang menggantung objek-objek lain.

Budaya kaki drift itu yang dikenali dengan nama 'drift charm' mempunyai objektif yang berbeza berbanding budaya menggantung Domo di Jepun. Sekiranya Domo digantung untuk mendapatkan nasib baik, kaki drift menggantung patung di bahagian belakang untuk beberapa tujuan khas berkait dengan hobi mereka.

Patung itu digantung bagi memberikan kesan khas pada jalan apabila aksi meluncur dilakukan, dengan patung yang terseret rapat di atas jalan mampu membuktikan kejaguhan kaki drift. Semakin rapat patung itu dengan jalan, ini bermakna tahap kemahiran pemandu itu semakin hebatlah.

'Drift charm' juga menjadi indikator kaki lumba di beberapa negara, sebagai petunjuk dia sedang mencari pencabar pada waktu tersebut. Jadi dengan menggantung patung di bahagian belakang kereta, sesiapa yang ingin berentap boleh cuba mencabar pemandu itu pada waktu tersebut - untuk mengetahui siapa lebih tangkas memandu.

Boleh saja. Apa salahnya. Ada ramai orang kita yang menggantung patung itu kerana merasakan hiasan itu mencantikkan kereta. Kami tak mahu komen apa-apa tentang hal ini tau!

Bagaimanapun, pada kami perbuatan menggantung patung comel di bahagian belakang kereta bukanlah sesuatu yang akan kami lakukan. Ini kerana kami percaya anak patung comel, sepatutnya diletakkan di bilik tidur untuk dipeluk gadis kecil. Bukan terseret di bahagian bawah kereta, terkena lopak, habuk, pasir, debu, tanah sehingga comot dan buruk.

Lagipun, apa yang kami risaukan bila anda menggantung patung di kereta anda, tiba-tiba ada pula kaki lumba yang cabar anda berlumba.

Nak sahut atau tak, sedangkan drift charm ada tergantung di bahagian belakang kereta kita?


Memahami Makna Infidel dan Goyim Dalam Ajaran Kristian serta Yahudi

Istilah kafir membawa stigma yang cukup besar dalam masyarakat kita.

Sehingga ada pihak menggesa kerajaan untuk melarang atau memperketatkan penggunaan istilah itu bagi melindungi keharmonian di negara kita. Sudah banyak sebenarnya penerangan diberikan oleh ahli agama mewakili orang Muslim dalam merungkai stigma serta rasa benci yang timbul, berkenaan terma kafir.

Persoalannya - kenapa istilah kafir dijadikan sasaran sedangkan dalam agama-agama lain pun, turut mempunyai istilah masing-masing yang membawa maksud yang mirip dengan 'kafir.'

Asal-usul istilah ini daripada segi perkataannya datang daripada perkataan 'fides' dalam bahasa Latin yang membawa makna 'kepercayaan.' Apabila perkataan 'in' yang bermakna 'tidak' digabungkan dengan perkataan 'fides', gabungan dua perkataan itu akan membentuk perkataan 'infidelis' yang bererti 'tiada kepercayaan.'

Pada abad ke 15, bagi meringkaskan perkataan itu ke dalam bahasa Inggeris, terma 'infidelis' diringkaskan kepada 'infidel.'

Dalam kitab Bible, perkataan ini digunakan sebanyak dua kali di bahagian 2 Corinthians 6:15 dan juga 1 Timothy 5:8. Bagaimanapun, penggunaan istilah itu juga dilakukan pertukaran dalam beberapa versi kitab Bible selepas itu, digantikan dengan istilah 'unbeliever.'

'Infidel' secara khasnya merujuk kepada mereka yang tidak melalui acara baptis, kerana acara baptis dipercayai oleh golongan Katolik Kristian sebagai amalan yang membawa mereka masuk ke dalam golongan yang memegang kepercayaan. Ini bermakna, semua penganut agama lain, orang pagan serta bermacam lagi kepercayaan lain layak digelarkan sebagai 'infidel.'

Harus diperjelaskan, terma 'infidel' ini sebenarnya lebih mirip kepada ajaran Katolik sahaja. Untuk memahami perbezaannya, mana-mana pengikut ajaran Kristian yang tidak menjadi pengikut Katolik tidak akan dilabelkan sebagai seorang individu 'infidel.'

Mereka akan digelarkan dengan gelaran 'bukan Katolik' atau 'non-Catholic' kerana mereka telah dibaptiskan. Kelompok penganut ajaran Kristian yang layak digelarkan dengan label ini merangkumi banyak cabang ajaran Kristian bukan di bawah ajaran Katolik.

Label 'non-Catholic' juga akan diberikan kepada pengikut Katolik yang melawan ajaran agama iaitu kelompok 'heretic' dan juga mereka yang memecah belahkan ajaran Katolik kepada bentuk lain, yang digelarkan sebagai kelompok 'schism.' Jelas kan perbezaan di antara 'infidel' dengan 'non-Catholic'? Kata kuncinya di sini adalah amalan baptis, yang membezakan di antara seorang 'infidel' dengan seorang 'non-Catholic.'

Adakah 'kafir' dengan 'infidel' sama? Tidak. 'Infidel' mewakili seseorang yang tidak pernah dibaptis. 'Kafir' pula maknanya lebih meluas, bukan sekadar mewakili seseorang yang menolak ajaran Islam semata-mata.

Perkataan ini banyak dikongsikan sebagai label negatif yang digunakan orang Yahudi kepada individu lain, yang berlainan kepercayaan dengannya. Bagaimanapun, tidak ramai memahami konteks sebenar makna istilah tersebut.

'Goyim' sebenarnya datang daripada kata akar bahasa Hebrew 'goy' yang membawa makna 'negara.' Sementara itu 'goyim' pula membawa makna 'orang atau individu bernegara.' Tetapi harus kita fahami, dalam istilah tersebut - negara yang dimaksudkan adalah negara selain negara terpilih iaitu Israel. Jadi terma 'goyim' secara ringkasnya bermaksud 'orang negara lain' yang seterusnya merujuk kepada 'bukan Yahudi.'

Kepercayaan orang Yahudi menyifatkan Tuhan mereka YHVH (Yod, Hey, Vav dan Hey) membeza dan membahagikan semua manusia kepada dua kumpulan - orang Israel yang digelarkan sebagai 'Children of Israel' dan juga goyim, iaitu kita semua lah.

Wujud istilah lain yang mirip dengan 'goyim' yang digunakan dalam bahasa Inggeris, iaitu 'gentiles.' Istilah 'gentiles' digunakan sebagai terjemahan perkataan 'goyim' ketika penganut agama Yahudi menterjemahkan kitab mereka daripada bahasa Hebrew kepada bahasa Inggeris.

Terma itu diambil daripada perkataan Latin 'gens' yang bernama 'kumpulan manusia' digabungkan dengan imbuhan 'ile' yang mewujudkan perkataan 'gentilis.' Ejaan 'gentilis' diubah kepada 'gentiles' seiring dengan perubahan tulisan dalam kitab-kitab Bible orang Yahudi berbahasa Inggeris.

Tidak. Seperti Islam ada istilah 'murtad' bagi menunjukkan seseorang yang telah meninggalkan ajaran Islam, agama Kristian dan Yahudi juga mempunyai istilah masing-masing yang akan digunakan dalam situasi tersebut.

Dalam agama Kristian, seseorang yang meninggalkan ajaran akan digelarkan sebagai seorang 'apostate.' Istilah itu datang daripada perkataan Greek 'apostasia' yang membawa makna 'seseorang yang memberontak.'

Bagi penganut agama Yahudi pula yang meninggalkan kepercayaan mereka, wujud banyak gelaran yang ada untuk digunakan kepada mereka ini. Istilah seperti 'mumar' (seseorang yang berubah), 'poshea Yisrael' (seseorang yang menentang Israel) dan 'kofer' (mereka yang tidak percaya) akan digunakan.

Selain label-label itu yang diwujudkan secara tidak rasmi, wujud dua lagi istilah rasmi yang digunakan bagi mengklasifikasikan individu yang menolak ajaran Yahudi. Istilah 'anusim' akan diberikan kepada mereka yang dipaksa keluar daripada agama sehingga individu itu terpaksa memeluk agama lain.

Satu lagi istilah pula disebut sebagai 'meshumad' iaitu mereka yang atas kerelaan diri menolak cara hidup dan kepercayaan ajaran Yahudi secara keseluruhannya.


7 Bahasa Tanpa Pertuturan Atau Percakapan

Di Malaysia, Bahasa Melayu merupakan bahasa rasmi yang digunakan secara meluas. Walau bagaimanapun, terdapat banyak lagi bahasa yang digunakan oleh penduduk Bumiputera di Sabah dan Sarawak selain bahasa Tamil dan Mandarin yang digunakan sebahagian penduduk di Malaysia.

Mengikut kamus Dewan Bahasa dan Pustaka. perkataan "bahasa" boleh didefinasikan sebagai sistem lambang bunyi suara yang digunakan sebagai alat perhubungan dalam sesuatu kelompok manusia untuk melahirkan perasaan dan fikiran.

Oleh itu, secara umumnya untuk membolehkan sesuatu itu digunakan, kedua-dua pihak iaitu pendengar dan penutur mestilah saling memahami bahasa yang digunakan. Jika tidak, mana mungkin mesej yang dipertuturkan akan sampai.

Menariknya, di dunia ini terdapat beberapa jenis bahasa unik yang tidak memerlukan sebarang pertuturan atau ucapan. Kali ini, pihak Iluminasi ingin berkongsi 7 daripada bahasa yang tidak memerlukan penggunanya bertutur dan mengeluarkan sebarang ucapan.

ASL pastinya bahasa paling popular dalam senarai ini yang biasanya digunakan oleh orang bisu dan pekak. ASL adalah bahasa yang lengkap dan asli yang mempunyai sifat linguistik yang sama seperti bahasa yang digunakan, dengan tatabahasa yang berbeza daripada bahasa Inggeris.

ASL dinyatakan dengan pergerakan tangan dan muka. Ia adalah bahasa utama ramai orang Amerika Utara yang mempunyai masalah pekak dan kesukaran pendengaran. Dalam ASL, tiada bahasa isyarat yang digunakan secara sejagat.

Bahasa isyarat yang berbeza digunakan di negara atau wilayah yang berlainan. Sebagai contoh, British Sign Language (BSL) adalah bahasa yang berbeza dari ASL dan orang Amerika yang tahu ASL mungkin tidak memahami BSL. Sesetengah negara menggunakan ciri-ciri ASL dalam bahasa isyarat mereka.

Selama berabad-abad lamanya, bunyi orang bersiul telah menjadi kebiasaan di kawasan lembah gunung berapi yang sempit di pulau La Gomera. Hal ini disebabkan 22,000 penduduk disitu bukan sahaja boleh bertutur bahasa Sepanyol, tapi juga bahasa Silbo Gomero yang hanya memerlukan penuturnya membuat bunyi bersiul.

Bahasa ini membolehkan penggunanya berkomunikasi dengan manusia lain yang berada pada jarak 3 kilometer jauh. Terdapat pelbagai variasi bunyi siulan yang mewakili hampir 4000 perkataan.

Boleh dikatakan hampir kesemua penduduk di pulau ini boleh menggunakan bahasa ini terutamanya dalam kalangan generasi muda. Namun, kerana risiko kepupusan bahasa ini, kerajaan tempatan telah mewajibkan bahasa ini dipelari setiap murid di sekolah rendah.

Sekiranya bahasa Silbo Gomero sudah cukup membuatkan anda kagum, Sfyria pastinya akan membuatkan anda lebih kagum. Sfyria adalah bahasa yang sudah wujud lebih 2500 tahun dan hampir pupus dimana hanya 6 orang sahaja yang diketahui boleh berkomunikasi dengan menggunakan bahasa ini.

Sfyria hampir kepada bunyi burung menyanyi dan tidak seperti Silbo Gomero, Sfyria mempunyai koleksi perbendaharaan kata dan tatabahasa yang sangat unik. Sfyria yang sangat jarang ditemui berasal dari kampung kecil di kawasan pergunungan bernama Antia di pulau Yunani Evia yang kurang dikenali dan mungkin dicipta sebagai cara untuk memberi amaran kepada penduduk mengenai serangan lanun.

Lokasi kampung ini terpencil telah membolehkan bahasa itu bertahan dan ia hanya ditemui menjelang 1969 ketika sebuah pesawat jatuh dekat Antia dan penyelamat di tempat kejadian mendengar penduduk setempat menggunakan siulan untuk berkomunikasi.

Malangnya, lokasi kampung ini yang terpencil dan penurunan jumlah populasi disini menyebabkan jumlah pengguna bahasa ini berkurangan dan hanya 6 individu sahaja yang dikatakan benar-benar mahir menggunakan bahasa yang unik ini. Tonton video di atas untuk mengetahui bagaimana bahasa ini digunakan antara penduduk tempatan.

Khoisan adalah satu bentuk komunikasi yang telah menarik pengunjung asing ke banyak negara Afrika selama bertahun-tahun lamanya. Ia menggunakan bunyi "klik". Khoisan adalah sekumpulan bahasa dari seluruh benua Afrika yang telah menggunakan bunyi "klik" untuk konsonan.

Bahasa ini dikatakan hampir pupus dan hanya terdapat beberap tempat yang terus menggunakannya seperti di Gurun Kalahari dan Tanzania. Menariknya, pihak penjajah Belanda satu ketika dahulu beranggapan pengguna bahasa Khoisan ini sebenarnya mempunyai masalah pertuturan atau gagap kerana menggunakan bahasa ini.

Cara penggunaan bahasa ini juga agak unik dan walaupun kedengaran seperti sama sahaja, setiap bunyi "klik" yang keluar daripada mulut penuturnya sebenarnya mempunyai maksud yang sama sekali berbeza.

ASL merupakan bahasa isyarat paling popular di dunia. Namun, terdapat juga puluhan atau ratusan bahasa isyarat lain yang digunakan di seluruh dunia. Salah satunya yang popular adalah Bahasa Isyarat Al-Sayyid Bedouin yang digunakan oleh penduduk di kawasan padang pasir Negev di selatan Israel.

Bilangan masyarakat disini sekitar 3,000 orang tetapi mempunyai kadar pekak yang tinggi selama beberapa dekad disebabkan gangguan genetik yang berasal dari pengasas suku ini pada pada abad ke-19. Pada masa ini, kira-kira 150 orang, atau lima peratus, penduduk suku dianggap sebagai pekak. Untuk perbandingan, kadar di Amerika Syarikat hanya 0.1 peratus.

Oleh kerana itu, bahasa isyarat unik mula terbentuk dalam masyarakat ini pada pertengahan abad ke-20 dan dianggap sebagai bahasa kedua suku ini. Malah, boleh dikatakan hampir semua orang dalam komuniti ini boleh menggunakan bahasa isyarat ini sehinggakan orang pekak tidak merasakan diri mereka tersisih. Selain itu, perkahwinan antara orang pekak dan tidak pekak adalah perkara biasa disini.

Di kawasan pergunungan Himalaya, anda mungkin akan mendengar bunyi siualan. Ianya bukamlah bunyi yang dihasilkan oleh burung sebaliknya satu bentuk komunikasi oleh suku Hmong disana.

Setiap bunyi siulan tersebut membawa maksud yang berlainan dan biasanya akan disampaikan daripada seseorang individu ke individu yang lain di kawasan lembah pergunungan ini sejauh 8 km.

Percaya atau tidak, di kawasan Afrika Barat terdapat sejenis bahasa yang hanya menggunakan bunyi ketukan alat muzik bagi menyampaikan sesuatu mesej. Bahasa ini dahulunya digunakan dalam perdagangan hamba abdi dan masih lagi digunakan sebahagian kecil penduduk disana.

Ianya memerlukan beberapa variasi bunyi ketukan pada dram kecil yang digunakan. Bahasa ini merupakan bahasa rahsia yang digunakan penduduk yang diculik untuk diperdagangkan sebagai hamba dan dikatakan masih digunakan pada hari ini terutamanya di kawasan ladang-ladang.


Sejarah Dan Asal Usul Sanskrit yang Sebenarnya Berasal Dari Syria dan Bukan India

Di India, penggunaan bahasa Sanskrit adalah jelas iaitu merupakan satu isyarat nasionalisme kebudayaan oleh Parti Bharatiya Janata yang memerintah. Sanskrit adalah bahasa liturgi Hindu dan dianggap begitu suci sehinggakan kasta yang lebih rendah iaitu lebih daripada 75% Hindu moden tidak dibenarkan untuk mendengarnya disebut atau dibacakan.

Meraikan bahasa Sanskrit tidak begitu membantu dalam menambahkan kemahiran linguistik India namun India masih mahukan semua rakyatnya untuk mempelajari bahasa ibunda moden mereka.

Dan hal ini membantu Parti Bharatiya Janata dalam menekan jenama hyper-nasionalisme mereka sendiri terhadap orang ramai.

Malangnya, hakikat sebenar selalunya lebih rumit berbanding mitos nasionalis yang wujud di India.

Walaupun Sanskrit dianggap sebagai penanda kepada nasionalisme Hindu bagi Parti Bharatiya Janata, mungkin ramai yang akan terkejut untuk mengetahui bahawa orang pertama yang meninggalkan bukti bahawa mereka menggunakan bahasa Sanskrit bukanlah orang Hindu atau India, tetapi orang Syria.

Bentuk Sanskrit yang terawal adalah yang digunakan dalam Rig Veda iaitu sebuah koleksi puji-pujian Vedic Sanskrit bersama dengan ulasan yang berkaitan liturgi, upacara dan tafsiran mistik.

Apa yang menariknya adalah Sanskrit Rig Veda mula-mula direkodkan dalam inskripsi yang bukan ditemui di dataran India tetapi di tempat yang kini dikenali sebagai utara Syria.

Antara tahun 1500 dan 1350 SM, dinasti yang dikenali sebagai Mitanni memerintah lembah Euphrates-Tigris atas, kawasan yang mana dikenali sebagai negara Syria, Iraq, dan Turki pada hari ini.

Orang Mitanni bercakap dalam bahasa Hurrian, yang tidak berkaitan dengan bahasa Sanskrit.

Walau bagaimanapun, setiap raja Mitanni mempunyai nama Sanskrit termasuk ramai golongan elit tempatan.

Nama-nama seperti Purusa (bermaksud "lelaki"), Tusratta ("mempunyai kereta kuda penyerang"), Suvardata ("diberikan oleh langit"), Indrota ("dibantu oleh Indra") dan Subandhu masih wujud sehingga hari ini di India.

Manual latihan kuda orang Mitanni yang didakwa sebagai dokumen tertua di dunia dalam kategorinya, menggunakan sejumlah kata Sanskrit termasuklah aika (satu), tera (tiga), satta (tujuh) dan asua (ashva, yang bermaksud "kuda").

Selain itu, bangsawan ketenteraan Mitanni terdiri daripada pahlawan kereta kuda yang disebut "maryanna", dari kata Sanskrit "marya", yang bermaksud "pemuda".

Orang Mitanni menyembah tuhan-tuhan yang sama seperti yang ada di Rig Veda, tetapi juga mempunyai tuhan tempatan sendiri.

Mereka menandatangani perjanjian dengan raja lawan pada 1380 SM yang menamakan Indra, Varuna, Mitra dan Nasatyas (Ashvins) sebagai saksi ilahi untuk Mitannis.

Walaupun Hindu moden kebanyakannya berhenti menyembah dewa-dewa ini, dewa-dewa Mitanni ini juga merupakan dewa-dewa terpenting dalam Rig Veda.

Seperti yang disebutkan oleh David Anthony dalam bukunya "The Horse, the Wheel, and Language", ini bermakna bahawa bukan sahaja bahasa Sanskrit Rig Veda mendahului susunan Rig Veda di barat laut India, tetapi juga "pantheon (kuil Rom) agama utama dan kepercayaan moral yang termaktub dalam Rig Veda wujud pada waktu yang sama".

Keluarga bahasa pengasas yang mana merupakan asal Sanskrit disebut sebagai Proto-Indo-Eropah.

"Anaknya" adalah bahasa yang dipanggil Proto-Indo-Iran, kerana ia berasal dari bahasa-bahasa India Utara dan Iran.

Ensiklopedia Kebudayaan Indo-Eropah yang disunting oleh JP Mallory dan DQ Adams mencatatkan bahawa pengguna bahasa Proto-Indo-Iran yang paling awal muncul di selatan Urals dan Kazakhstan.

Orang-orang dari kawasan padang rumput ini mewakili apa yang disebut sebagai budaya Andronovo, yang mula-mula muncul sebelum tahun 2000 SM.

Dari tanah air Asia Tengah, berlaku pemecahan sekumpulan orang yang kini berhenti menggunakan bahasa Proto-Indo-Iran dan bercakap dalam bentuk-bentuk Sanskrit terawal.

Sebahagian daripada orang-orang ini bergerak ke arah barat ke arah Syria moden dan beberapa ke arah timur, wilayah yang kini dikenali sebagai Punjab di India.

David Anthony menulis bahawa orang-orang yang berpindah ke barat kemungkinan bekerja sebagai pasukan berkuda upahan oleh raja-raja Hurrian di Syria.

Pasukan berkuda ini bercakap bahasa yang sama dan membaca puji-pujian yang sama yang mana kemudiannya dimasukkan ke dalam Rig Veda oleh rakan-rakan mereka yang telah meneroka timur.

Pengguna bahasa Sanskrit Rig Veda ini merampas takhta majikan mereka dan mendirikan kerajaan Mitanni.

Walaupun mereka memperoleh sebuah kerajaan, Mitanni dengan pantasnya kehilangan budaya mereka dan mengamalkan bahasa dan agama Hurrian tempatan.

Walau bagaimanapun, nama diraja, beberapa perkataan teknikal yang berkaitan dengan kereta kuda dan tuhan-tuhan Indra, Varuna, Mitra dan Nasatyas dikekalkan.

Kumpulan yang pergi ke timur dan kemudian menyusun Rig Veda mempunyai nasib yang lebih baik dalam memelihara budaya mereka.

Bahasa dan agama yang dibawa mereka ke anak benua tersebut menjadi akar kepada apa yang diamalkan pada hari ini.

Ia meresap terlalu kuat sehinggakan 3,500 tahun kemudian, orang India Moden masih meraikan bahasa nomad pastoral kuno ini sehingga ke Bangkok.

Begitu banyak sehingga 3,500 tahun kemudian, kaum India moden akan merayakan bahasa nomad pastoral kuno ini sepanjang jalan di bandar Bangkok.

Malangnya, walaupun bahasa, agama dan budaya mereka diraikan, sejarah orang-orang Indo-Eropah yang membawa Sanskrit ke benua kecil itu cuba dihapuskan oleh nasionalisme kebudayaan.

Mitos nasional yang popular di India dengan pantas menggambarkan bahasa Sanskrit sebagai bahasa asli India.

Ini amat kritikal memandangkan ideologi Hindutva (bentuk nasionalisme Hindu di India) yang dominan menganggap keaslian geografi sebagai satu prasyarat untuk kewarganegaraan.

Jika bahasa Sanskrit iaitu bahasa liturgi Hindu mempunyai sejarah sebelum ketibaannya di India, ia benar-benar memberikan satu tamparan dahsyat kepada Hindutva.


Kisah Tragis Isteri Einstein, Juga Sebagai Saintis Yang Hebat - Mileva Maric

Nama Albert Einstein rasanya tidak perlu diperkenalkan lagi sebagai salah seorang saintis terhebat sepanjang zaman. Namun, mungkin tidak ramai yang tahu mengenai kisah atau latar belakang mengenai keluarganya.

Sebelum ini pihak Iluminasi ada berkongsi mengenai kisah Eduard Einstein, anak Albert Einstein yang terpaksa menghabiskan sisa hidupnya di hospital sakit jiwa. Kali ini, kami ingin berkongsi pula kisah tragis Mileva Maric, iaitu isteri pertama Albert Einstein sebelum beliau diceraikan.

Dilahirkan pada tahun 1875 di Titel, Austria-Hungary (sekarang Serbia). Mileva Einstein-Maric lebih dikenali sebagai isteri pertama Albert Einstein, salah satu saintis terhebat aba ke dua puluh. Maric berasal dari sebuah keluarga yang kaya di Serbia.

Sejak kecil, beliau menunjukkan kepintarannya dalam bidang akademik. Disebabkan kepandaiannya inilah,  beliau telah dibenarkan menghadiri sekolah pelajar lelaki di Zagreb ketika zaman remajanya. Beliau sangat cemerlang dalam bidang matematik dan fizik dan kemudian pergi ke Switzerland untuk meneruskan pengajiannya.

Selepas menamatkan pengajian menengah pada tahun 1896, beliau mendaftarkan diri di University of Zurich. Beliau hanya berada disana dalam tempoh yang singkat sebelum berpindah ke Zurich Polytechnic School (kemudian Swiss Federal Institute). Antara rakannya di universiti ialah Albert Einstein. Kedua mereka mempunyai minat yang sama terhadap sains.

Pada awalnya, segalanya kelihatan sempurna buatnya. Beliau telah menghabiskan 1 semester di Heidelberg, Germany. Walaupun berjauhan dengan Albert Einstein, mereka berdua kerap berhubung. Einstein memberikan nama timangan "Dollie" padanya dan mengharapkan agar beliau dapat segera menamatkan pengajian.

Daripada hanya berkawan, keduanya mula menjalinkan hubungan yang lebih serius. Walaupun kedua ibu bapanya menerima Einstein, ibu bapa Einstein tidak merestuai hubungan kedua mereka. Hal ini disebabkan Mileva Maric beberapa tahun lebih tua daripada Einstein dan beliau mempunyai latarbelakang agama dan budaya yang berbeza.

Walaupun hubungan mereka semakin intim, prestasi akademik beliau telah merudum dengan begitu teruk skali. Nasib malang menimpa Mileva Maric apabila beliau telah gagal dalam peperiksaan terakhirnya pada tahun 1900. Eintein pula berjaya menamatkan pengajian pada tahun tersebut dan mula mencari pekerjaan.

Di Zurich, Mileva Maric juga turut bekerja separuh masa di makmal dan pada masa yang sama melakukan persediaan untuk mengambil kembali peperiksaannya. Malangnya, beliau gagal sekali lagi dalam peperiksaannya. Lebih merumitkan keadaan, beliau turut mendapat tahu bahawa dirinya telah mengandungkan anak Einstein.

Hidup dengan kedua ibu bapanya, Mileva Maric telah melahirkan anaknya yang diberi nama Lieserl pada awal tahun 1902. Tidak dapat dipastikan apakah nasib anaknya selepas itu. Ada yang mengatakan Lieserl telah diberikan kepada orang lain sebagaii anak angkat.

Albert Einstein dan Mileva Maric kembali bersama semula pada tahun 1903. Mereka berdua akhirnya melangsungkan perkahwinan di Bern, Switzerland. Pada tahun berikutnya, pasangan ini telah mendapat seorang pula anak lelaki yang diberi nama Hans Albert.

Albert Einstein pada ketika itu bekerja di pejabat pendaftaran paten. Kebanyakan masanya telah digunakan untuk belajar lebih mendalam mengenai fizik dan cuba membuktikan beberapa teori dalam bidang fizik. Pada tahun 1905, Einstein telah menerbitkan satu siri laporan kajiannya yang dikenali sebagai karya-karya beliau yang paling agung.

Pada masa inilah Einstein telah memperkenalkan teorinya tentang relativiti dan formula terkenal, E = mc2. Pasangan ini kemudian mendapat anak ketiga mereka yang diberi nama Eduard pada tahun 1910.

Pada tahun berikutnya, keluarga Einstein berpindah ke Prague di mana Albert menjadi profesor di sebuah universiti di Jerman. Einstein menjadi profesor di ETH di Zurich pada tahun 1912. Sekitar masa ini, Einstein dikatakan telah mula menjalin hubungan cinta dengan Elsa Lowenthal yang merupakan sepupunya sendiri.

Eintein akhirnya memohon perceraian pada tahun 1916. Sebahagian daripada perjanjian mereka adalah Maric akan menerima hadiah kewangan daripada Hadiah Nobel jika Einstein memenanginya. Einstein telah dianugerahkan Hadiah Nobel untuk Fizik pada tahun 1921 dan hadiah wang yang diterima telah diberikan pada Mileva Maric.

Kehidupan selepas perceraian dengan Einstein merupakan saat yang sukar baginya. Beliau terpaksa mengajar bagi menyara hidupnya. Pada tahun 1930, beliau sekali lagi diuji apabila anaknya Eduard telah didiagnos mempunyai penyakit schizophrenia dan terpaksa menghabiskan sisa hidupnya di hospital sakit mental.

Pada masa kini, ramai pihak yang membahaskan sejauh manakah sumbangan dan jasanya pada kajian-kajian yang dilakukan oleh Albert Einstein. Hal ini disebabkan Einstein menerbitkan laporan kajian agungnya 2 tahun selepas mereka berkahwin dan Mileva Maric juga dikatakan seorang ahli fizik yang hebat.

Terdapat beberapa petunjuk dalam surat yang dimiliki pasangan itu. Dalam satu surat, Einstein seringkali menyebut tentang "our work" (kerja kita) dan bukannya "my work" (kerja saya). Walau bagaimanapun, Mileva Maric sekali kali tidak pernah mengambil kredit untuk apa-apa kajian yang diterbitkan suaminya itu.

Perdebatan mengenai perkara ini bermula berdasarkan dakwaan ahli fizik Rusia Abram Ioffel, yang mengaku telah melihat karya-karya asal Albert yang ditandatangani "Einstein-Marity" (dalam bahasa Hungary bermaksud "Maric"). Ia masih tidak jelas sama ada ianya merujuk kepada dua orang atau hanya sekadar cara Einstein menandatangani namanya pada masa itu.

Selepas bercerai dengan Einstein, duit dari hadiah Nobel yang diberi oleh Einstein telah habis digunakan untuk menanggung kos perubatan dirinya yang juga telah jatuh sakit selama lebih 2 tahun.

Beliau telah menghabiskan sisa hidupnya menjaga Eduard sehingga Mileva meninggal pada tahun 1948. Yang lebih menyedihkan, kuburnya hanya dapat dikenalpasti pada tahun 2004 membuktikan namanya telah terpinggir dari catatan sejarah sebagai seorang saintis yang hebat.

Eduard pula meninggal dunia pada tahun 1965 di Hospital Sakit Mental Zurich Switzerland.


Negara Asia Mana Paling Ramai Pemimpin Kerajaan LGBT?

Gerakan LGBT semakin lama semakin mengganas dalam pelbagai aspek hidup masyarakat, berjaya menyusup masuk ke dalam pelbagai bidang kehidupan sama ada melalui sistem sosial, hiburan, media, kerajaan serta bermacam jenis lagi sistem yang ada.

Berbeza dengan Eropah di mana negara-negara tersebut kelihatan sangat terbuka dalam menerima budaya songsang ini, kita yang tinggal di benua Asia dapat dikatakan masih lagi terkawal daripada perubahan ini.

Bagaimanapun, bagi sesetengah negara di Asia keterbukaan mereka terhadap golongan LGBT jelas sekali kelihatan sehingga membenarkan individu-individu yang mengakui songsang dilantik sebagai pemimpin masyarakat mereka. Seteruk mana wabak ini di benua Asia? Jom kita baca serba sedikit bahana penularan LGBT di kalangan pemimpin serata dunia.

Tahukah anda negara mana mempunyai paling ramai pemimpin yang mengakui secara terbuka mereka seorang individu songsang LGBT? Jawapannya adalah Britain.

Pada tahun 2015, seramai 32 orang individu songsang diangkat naik menjadi ahli parlimen Britain dengan kesemuanya datang daripada golongan lesbian, gay dan biseksual. Empat orang individu transgender yang bertanding gagal memenangi kerusi mereka pada pilihanraya tersebut.

Dua tahun berikutnya, pada tahun 2017 - Britain merekodkan jumlah individu paling ramai dilantik dalam mana-mana pentadbiran kerajaan di antara semua negara di seluruh dunia, seramai 45 orang pemimpin yang tak lagi malu nak mengaku mereka LGBT. 36 daripadanya adalah lelaki, 9 adalah perempuan dan tidak ada wakil transgender buat masa sekarang.

Di antara 45 orang itu, 31 daripadanya datang dari England, 10 dari Scotland dan 4 daripada negara Wales.

Benua Afrika masih lagi berjaya mengekalkan tradisi lama mereka serta paling sedikit meletakkan individu LGBT sebagai pembuat dasar negara masing-masing.

Pada ketika ini, hanya dua orang individu gay saja dilantik ke dalam parlimen Afrika Selatan, iaitu Zakhele Mbhele yang menjadi individu LGBT terbuka pertama dilantik. Seorang lagi adalah seorang wanita bernama Lynne Brown, yang ketika ini memegang jawatan menteri dalam kabinet.

Malangnya, beberapa negara Asia sudah pun secara terbuka membenarkan pemimpin yang mengakui mereka songsang masuk memimpin dalam kerajaan. Negara Asia paling ramai pemimpin LGBT adalah negara Filipina yang turut sama mempunyai pemimpin kerajaan transgender di kalangan mereka.

Individu transgender pertama di dunia yang menjadi menteri pula datangnya daripada Taiwan, apabila kerajaan Taiwan melantik seorang lelaki bernama Autrijus Tang dan kini dikenali sebagai Audrey Tang, ke dalam kabinet kerajaan mereka.

Selain daripada dua negara itu, Hong Kong, India, Jepun dan Nepal turut sama mempunyai pemimpin kerajaan daripada golongan LGBT terbuka.

Brazil menjadi negara paling ramai pemimpin kerajaan di kalangan individu LGBT di antara semua negara dalam benua Amerika, kecuali Amerika Syarikat. Tak sangka juga kan Brazil agak terbuka dalam isu ini? Brazil sudah pun mempunyai wakil LGBT dalam kerajaan mereka sejak tahun 1992 lagi.

Negara lain seperti Argentina, Colombia, Mexico dan Peru juga mempunyai perwakilan LGBT dalam jumlah yang ramai, dengan setiap orang mempunyai kapasiti kuasa memerintah yang berbeza-beza.

Bagi negara-negara Eropah pula, jumlahnya sudah boleh dikatakan di luar kawalan. Jadi lebih baik penulis cuba bincangkan negara Eropah mana yang dilihat berusaha mengawal gejala buruk ini.

Beberapa negara seperti Hungary, Croatia, Macedonia, Slovakia, Latvia dan Lithuania dilihat berjaya melakukan perubahan dasar dalam mengekang pengaruh LGBT yang semakin menular di kalangan pemimpin mereka.

Boleh dikatakan wujud perbezaan ketara di antara negara-negara bahagian timur dan barat Eropah dalam fenomena ini - di mana negara di sebelah barat seperti Belgium, Perancis Ireland, Belanda dan Switzerland sangat terbuka penerimaan mereka dalam isu ini sementara negara yang kami senaraikan di atas, bersifat lebih konservatif.

Negara di bahagian timur juga telah memperkenalkan larangan yang lebih ketat, seperti negara Poland yang bertindak mengharamkan terus perkahwinan sejenis di negara mereka.Jadi setakat ini, dapatlah disimpulkan gejala buruk LGBT ini sudah pun menular terlalu besar merangkumi pentadbiran negara-negara di kesemua benua, kecuali negara-negara yang majoritinya masyarakat Islam, negara Islam atau negara-negara di benua Afrika. Adakah kita akan layak masuk senarai satu hari nanti? Penulis harap tidaklah.


Gobek Api : Teknologi Pemetik Api Orang Melayu Zaman Dahulu

Zaman sekarang, untuk menghasilkan api amatlah mudah. Kita boleh mendapatkan sekotak mancis atau membeli pemetik api yang menggunakan cecair gas bagi memulakan api.

Mancis misalnya merupakan teknologi diambil daripada idea masyarakat China yang telah berusia lebih 1500 tahun lamanya, menggunakan kaedah yang serupa sejak dulu sehingga sekarang. Perubahan bahan buatan mancis yang kita gunakan sekarang jauh lebih selamatlah berbanding versi awal mancis. Pemetik api pula merupakan sebuah ciptaan yang dibangunkan ahli kimia Jerman bernama Johann Dobereiner pada awal abad ke 19.

Bagi masyarakat Nusantara zaman dahulu, teknologi penghasilan api merupakan satu keperluan yang penting kerana kegunaannya yang banyak untuk memasak dan sudah pastilah menyalakan rokok daun. Oleh sebab itulah masyarakat Melayu zaman dahulu menghasilkan sejenis alat yang digelarkan 'gobek api' bagi memudahkan proses penghasilan api, dengan cara yang selamat.

Gobek api merupakan teknologi orang Melayu yang ketika ini semakin dilupakan serta jarang sekali disebut-sebutkan. Ada pendapat mengatakan peralatan ini sebenarnya telah wujud sebelum penciptaan mancis lagi, tetapi setakat ini belum ada kajian yang membuktikannya.

Gobek api dalam bahasa Inggeris digelarkan sebagai 'fire piston' atau 'fire syringe', berikutan bentuknya yang menyerupai jarum suntikan serta sistem omboh atau piston yang menjadi punca utama bagaimana haba dihasilkan di dalamnya.

Berikutan kelemahan sistem masyarakat Melayu zaman dulu dalam melindungi teknologi serta hakcipta mereka, ini menyebabkan paten-paten yang ada pada sebuah gobek api dikuasai oleh masyarakat barat khasnya orang England dan Perancis.

Perkara ini tetap juga berlaku walaupun sudah banyak catatan yang dilakukan oleh penjelajah barat ke kepulauan nusantara, menemui penggunaan alat gobek api oleh masyarakat setempat di kawasan Nusantara dalam jumlah yang ramai. Orang putih pun gila claim tau.

Salah satu catatan direkodkan menyebut berkenaan kelompok masyarakat Melayu yang tinggal di tepi Sungai Teluban di kawasan bernama Ayer Katiah. Sekiranya diselidiki, kawasan tersebut kini berada dalam wilayah Patani, Thailand. Seorang jurutera perlombongan Inggeris bernama Henry Louis hadir ke kawasan tersebut sekitar tahun 1890-an dan mendapati penduduk kampung itu gemar merokok beramai-ramai.

Bagi menyalakan rokok mereka, salah seorang daripada penduduk Ayer Katiah menggunakan sejenis alat yang belum pernah dilihat Louis sebelum itu, berupa sebatang kayu sepanjang 2 ke 3 inci yang dihias dengan ikatan rotan. Lelaki itu meletakkan serpihan daun kering yang tidak diketahui apa bahannya, sebelum batang kayu itu dipamkan sehingga menghasilkan haba membakar serpihan daun yang dimasukkan ke dalam lubang.

Merasa aneh dengan peralatan itu, Louis meminta lelaki itu menghadiahkan kepadanya gobek api tersebut. Gobek api itu akhirnya diserahkan oleh Louis kepada Muzium Geologi, London untuk dikaji dan disimpan di situ.

Dengan menggunakan prinsip omboh atau 'piston' menggunakan udara termampat, udara yang dipamkan berulang kali akan mencapai suhu yang agak tinggi. Masyarakat Melayu zaman dahulu menggunakan pucuk keduduk yang telah dikeringkan, yang diletakkan di dalam omboh sebagai bahan bakar apabila suhu telah meningkat.

Setiap gobek api terbahagi kepada dua bahagian, batang berlohong yang akan menjadi ruang pembakaran dan batang pam yang mempunyai pemegang, bagi memudahkan pengguna memampatkan udara.

Kebanyakan gobek api diperbuat daripada kayu yang diukir halus atau tanduk kerbau yang lebih tahan lama. Setiap satu mempunyai bentuk yang berbeza-beza, bergantung kepada seni pertukangan pembuatnya dengan elemen rekaan yang digunakan juga tidak sama di antara satu gobek dengan gobek lain.

Gobek api yang diperbuat daripada kayu kebiasaannya mempunyai warna kayu yang lebih cerah, sementara gobek yang diperbuat daripada tanduk akan mengekalkan warna asal tanduk tersebut yang gelap.

Peralatan ini biasanya hanya dimiliki golongan yang berkemampuan sahaja, bagi memudahkan mereka menghisap rokok yang dikenali dengan nama curut atau 'cheroot' dalam bahasa Inggeris.

Ada juga pendapat mengatakan gobek api merupakan alat yang dijadikan asas dalam penciptaan enjin beromboh (kereta api) oleh pencipta Eropah, tetapi pendapat itu sudah pastilah sudah disangkal masyarakat sana.